# YHTEISEN KIRKKONEUVOSTON MALLIOHJESÄÄNTÖ

## JOHDANTO

Kirkolliskokouksen keväällä 2018 hyväksymät uusi kirkkolaki ja kirkkojärjestys tulevat voimaan sen jälkeen, kun eduskunta on hyväksynyt kirkkolain. Kirkkohallitus tulee erikseen tiedottamaan säädösten voimaantulosta. Kirkkolain ja kirkkojärjestyksen voimaantullessa nyt voimassa olevat kirkkolaki (1054/1993), kirkkojärjestys (1055/1993) ja kirkon vaalijärjestys (1056/1993) kumotaan. Uudistus edellyttää seurakuntayhtymiltä yhteisen kirkkoneuvoston ohjesäännön päivittämistä. Kirkkohallitus on laatinut tämän mallin päivittämisen tueksi.

Yhteisestä kirkkoneuvostosta säädetään kirkkolain 3 luvun 16 ja 19 §:ssä. Kirkkolakiin ja kirkkojärjestykseen on tehty huomattavan paljon rakennetta ja pykälänumerointia koskevia muutoksia. Päätösvallan siirtämisestä ja yhteisen kirkkoneuvoston tehtävistä säädetään kirkkolain 3 luvussa. Kirkkojärjestyksen 3 luvussa säädetään yhteisen kirkkoneuvoston jäsenistä, tehtävistä, kokouksen koolle kutsumisesta ja siellä läsnäolo- ja puheoikeutetuista sekä kirkkoneuvoston alaisista johtokunnista. Yhteistä kirkkoneuvostoa koskevat soveltuvin osin myös kirkkolain ja kirkkojärjestyksen 10 lukujen säännökset hallintoasiassa noudatettavasta menettelystä ja päätöksenteosta. Hallintoasiassa noudatettavaan menettelyyn sovelletaan uuden kirkkolain 10 luvun 1 §:n mukaan muun muassa hallintolakia. Päätöksentekoa ja menettelyä ohjaavat myös hallinnon yleiset periaatteet. Kirkkolain 2 luvun kielisäännöksiä sovelletaan kaikissa kirkon viranomaisissa.

Yhteisen kirkkoneuvoston ohjesääntöön sisällytetään vain tarpeelliset määräykset. Kirkkolain ja kirkkojärjestyksen säännöksiä ei toisteta. Selkeyden ja käytettävyyden vuoksi malliin on kunkin pykälän alle listattu asiaa koskevia lainkohtia. Perusteluissa käytetään nimityksiä *vanha kirkkolaki* ja *vanha kirkkojärjestys* viitattaessa nyt voimassaolevaan kirkkolakiin ja kirkkojärjestykseen. 1.1.2020 alkaen voimassaolevasta kirkkolaista ja kirkkojärjestyksestä käytetään nimitystä *kirkkolaki* ja *kirkkojärjestys*. Pykäläviittauksissa käytetään seuraavia lyhenteitä: KL=kirkkolaki ja KJ=kirkkojärjestys.

Malli on tarkoitettu sovellettavaksi ja muokattavaksi seurakunnan käyttöön sopivaksi seuraavasti:

* Ns. pakolliset määräykset on kirjoitettu mustalla fontilla. Mahdolliset avoimet kohdat tulee täyttää. Muutoin nämä määräykset suositellaan otettavaksi ohjesääntöön sellaisenaan ilman muokkaamista.
* Määräykset, jotka ovat vapaaehtoisia, on merkitty sinisellä fontilla. Nämä määräykset voidaan ottaa ohjesääntöön kokonaan tai osittain ja niitä voidaan muokata. Ne voidaan myös jättää pois ohjesäännöstä.
* Määräykset, joissa on valmiita vaihtoehtoja, on merkitty punaisella fontilla. Nämä määräykset suositellaan otettavaksi ohjesääntöön, mutta seurakuntayhtymän tulee valita vaihtoehdoista toinen ja poistaa turha vaihtoehto. Jos valitussa vaihtoehdossa on avoimia kohtia, ne täytyy täyttää.
* Yhteisen kirkkoneuvoston ohjesääntö on jaettu neljään osaan siten, että ensimmäiseen osassa ovat yhteisen kirkkoneuvoston kokoonpanoa ja toimivaltaa koskevat määräykset, toisessa osassa yhteisen kirkkoneuvoston kokouksia koskevat määräykset, kolmannessa osassa asioiden käsittelyä koskevat määräykset ja neljännessä osassa yhteisen kirkkoneuvoston alaisten viranhaltijoiden toimivaltaa koskevat määräykset.
* Ohjesääntöä päivitettäessä on otettava huomioon myös seurakuntayhtymän omat virkanimikkeet.

Malli yhteisen kirkkoneuvoston ohjesäännölle on hyväksytty kirkkohallituksen täysistunnossa 21.8.2019 (§ 126).

[YHTEISEN KIRKKONEUVOSTON MALLIOHJESÄÄNTÖ 1](#_Toc19701602)

[JOHDANTO 1](#_Toc19701603)

[YHTEISEN KIRKKONEUVOSTON OHJESÄÄNTÖ 5](#_Toc19701604)

[I OSA Yhteisen kirkkoneuvoston kokoonpano ja toimivalta 5](#_Toc19701605)

[1 § Yhteisen kirkkoneuvoston puheenjohtaja, varapuheenjohtaja ja jäsenet 5](#_Toc19701606)

[2 § Yhteisen kirkkoneuvoston vaali 6](#_Toc19701607)

[3 § Yhteisen kirkkoneuvoston jaostot 7](#_Toc19701608)

[4 § Yhteisen kirkkoneuvoston toimivalta 7](#_Toc19701609)

[5 § Yhteisen kirkkoneuvoston jaostojen toimivalta 9](#_Toc19701610)

[6 § Yhteisen kirkkoneuvoston alaiset johtokunnat 9](#_Toc19701611)

[II OSA Yhteisen kirkkoneuvoston kokous 9](#_Toc19701612)

[7 § Yhteisen kirkkoneuvoston kokoontuminen ja sihteeri 9](#_Toc19701613)

[8 § Yhteisen kirkkoneuvoston varsinainen kokous, sähköinen kokous ja sähköinen päätöksentekomenettely 10](#_Toc19701614)

[9 § Kokouskutsu 11](#_Toc19701615)

[10 § Varajäsenen kutsuminen 12](#_Toc19701616)

[11 § Läsnäolo- ja puheoikeus yhteisen kirkkoneuvoston kokouksessa 12](#_Toc19701617)

[12 § Kokouksen laillisuus ja päätösvaltaisuus 12](#_Toc19701618)

[13 § Esteellisyys 13](#_Toc19701619)

[14 § Esittely 14](#_Toc19701620)

[III OSA Asioiden käsittely 15](#_Toc19701621)

[15 § Asianhallinta- ja äänestysjärjestelmä 15](#_Toc19701622)

[16 § Puheenvuorot 15](#_Toc19701623)

[17 § Äänestäminen 16](#_Toc19701624)

[VAALIT 17](#_Toc19701625)

[A. Enemmistövaali 17](#_Toc19701626)

[18 § Äänestäminen enemmistövaalissa 17](#_Toc19701627)

[19 § Vaalitoimituksen avustajat 17](#_Toc19701628)

[20 § Äänestyslippuihin tehtävät merkinnät 17](#_Toc19701629)

[21 § Vaalisalaisuuden turvaaminen 18](#_Toc19701630)

[22 § Äänestyslipun mitättömyys 18](#_Toc19701631)

[B. Suhteellinen vaali 18](#_Toc19701632)

[23 § Suhteellinen vaali 18](#_Toc19701633)

[PÖYTÄKIRJA 18](#_Toc19701634)

[24 § Pöytäkirjan laatiminen 18](#_Toc19701635)

[25 § Pöytäkirjan tarkastaminen 20](#_Toc19701636)

[IV OSA Viranhaltijoiden toimivalta ja asian siirtäminen 20](#_Toc19701637)

[26 § Yhteisen kirkkoneuvoston puheenjohtajan toimivalta 21](#_Toc19701638)

[27 § Viranhaltijoiden toimivalta 21](#_Toc19701639)

[28 § Päätösluettelo 21](#_Toc19701640)

[29 § Siirtokelpoisesta päätöksestä ilmoittaminen 21](#_Toc19701641)

[30 § Asian siirtäminen yhteisen kirkkoneuvoston käsiteltäväksi 22](#_Toc19701642)

[31 § Tiedoksiantojen ja haasteiden vastaanottaminen 22](#_Toc19701643)

[32 § Määräävä kieli 23](#_Toc19701644)

[PERUSTELUT 24](#_Toc19701645)

[I OSA Yhteisen kirkkoneuvoston kokoonpano ja toimivalta 24](#_Toc19701646)

[1 § Yhteisen kirkkoneuvoston puheenjohtaja, varapuheenjohtaja ja jäsenet 24](#_Toc19701647)

[2 § Yhteisen kirkkoneuvoston vaali 24](#_Toc19701648)

[3 § Yhteisen kirkkoneuvoston jaostot 26](#_Toc19701649)

[4 § Yhteisen kirkkoneuvoston toimivalta 26](#_Toc19701650)

[5 § Yhteisen kirkkoneuvoston jaostojen toimivalta 27](#_Toc19701651)

[6 § Yhteisen kirkkoneuvoston alaiset johtokunnat 27](#_Toc19701652)

[II OSA Yhteisen kirkkoneuvoston kokous 27](#_Toc19701653)

[7 § Yhteisen kirkkoneuvoston kokoontuminen ja sihteeri 27](#_Toc19701654)

[8 § Yhteisen kirkkoneuvoston varsinainen kokous, sähköinen kokous ja sähköinen päätöksentekomenettely 28](#_Toc19701655)

[9 § Kokouskutsu 29](#_Toc19701656)

[10 § Varajäsenen kutsuminen 29](#_Toc19701657)

[11 § Läsnäolo- ja puheoikeus yhteisen kirkkoneuvoston kokouksessa 30](#_Toc19701658)

[12 § Kokouksen laillisuus ja päätösvaltaisuus 30](#_Toc19701659)

[13 § Esteellisyys 30](#_Toc19701660)

[14 § Esittely 31](#_Toc19701661)

[III OSA Asioiden käsittely 31](#_Toc19701662)

[15 § Asianhallinta- ja äänestysjärjestelmä 31](#_Toc19701663)

[16 § Puheenvuorot` 31](#_Toc19701664)

[17 § Äänestäminen 32](#_Toc19701665)

[VAALIT 32](#_Toc19701666)

[A. Enemmistövaali 33](#_Toc19701667)

[18 § Äänestäminen enemmistövaalissa 33](#_Toc19701668)

[19 § Vaalitoimituksen avustajat 33](#_Toc19701669)

[20 § Äänestyslippuihin tehtävät merkinnät 33](#_Toc19701670)

[21 § Vaalisalaisuuden turvaaminen 33](#_Toc19701671)

[22 § Äänestyslipun mitättömyys 33](#_Toc19701672)

[B. Suhteellinen vaali 33](#_Toc19701673)

[23 § Suhteellinen vaali 33](#_Toc19701674)

[PÖYTÄKIRJA 34](#_Toc19701675)

[24 § Pöytäkirjan laatiminen 34](#_Toc19701676)

[25 § Pöytäkirjan tarkastaminen 35](#_Toc19701677)

[IV OSA Viranhaltijoiden toimivalta ja asian siirtäminen 35](#_Toc19701678)

[26 § Yhteisen kirkkoneuvoston puheenjohtajan toimivalta 35](#_Toc19701679)

[27 § Viranhaltijoiden toimivalta 35](#_Toc19701680)

[28 § Päätösluettelo 35](#_Toc19701681)

[29 § Siirtokelpoisesta päätöksestä ilmoittaminen 36](#_Toc19701682)

[30 § Asian siirtäminen kirkkoneuvoston käsiteltäväksi 36](#_Toc19701683)

[31 § Tiedoksiantojen ja haasteiden vastaanottaminen 36](#_Toc19701684)

[32 § Määräävä kieli 36](#_Toc19701685)

## YHTEISEN KIRKKONEUVOSTON OHJESÄÄNTÖ

………………………………………………………………….seurakuntayhtymän yhteisen kirkkoneuvoston ohjesääntö

Hyväksytty yhteisessä kirkkovaltuustossa ……..päivänä ………………..kuuta 20.....

Vahvistettu .........................................hiippakunnan tuomiokapitulissa ......päivänä .......kuuta 20.....

KL 3:7,2

*Ohje- ja johtosäännöt*

 Kirkkoneuvoston ohjesääntö on alistettava tuomiokapitulin vahvistettavaksi.

KL 3:16,2

*Seurakuntayhtymän toimielimet ja päätösvalta*

 Seurakuntayhtymän päätösvaltaa käyttää yhteinen kirkkovaltuusto. Se voi siirtää päätösvaltaa ohje- tai johtosäännössä yhteiselle kirkkoneuvostolle, sen jaostolle ja seurakuntayhtymän johtokunnalle sekä päätöksellään seurakuntaneuvostolle. Päätösvaltaa ei saa siirtää 6 §:ssä eikä 15 §:n 1 momentissa tarkoitetuissa asioissa.

KL 3:19

*Toimielimiin sovellettavat säännökset*

 Yhteiseen kirkkovaltuustoon, yhteiseen kirkkoneuvostoon ja seurakuntayhtymän johtokuntaan sekä asioiden käsittelyyn niissä sovelletaan, mitä vastaavista seurakunnan toimielimistä ja asioiden käsittelystä niissä säädetään.

 Seurakuntaneuvostoon sovelletaan, mitä kirkkoneuvostosta säädetään. Seurakuntaneuvoston käsitellessä sille perussäännössä siirrettyä yhteisen kirkkovaltuuston toimivaltaan kuuluvaa asiaa sen käsittelyyn sovelletaan, mitä kirkkovaltuuston päätöksenteon edellytyksistä ja päätöksen alistamisesta 9 §:n 2 momentissa sekä 21, 27 ja 28 §:ssä säädetään.

Kielilaki 29 § 2 mom.

*Kunnalliset kokouskutsut, pöytäkirjat ja hallintosäännöt*

Kaksikielisen kunnan ja kuntayhtymän hallintosääntö ja vastaavat säännöt on annettava suomen ja ruotsin kielellä.

### I OSA Yhteisen kirkkoneuvoston kokoonpano ja toimivalta

######

###### 1 § Yhteisen kirkkoneuvoston puheenjohtaja, varapuheenjohtaja ja jäsenet

Yhteiseen kirkkoneuvostoon kuuluu tuomiokapitulin määräämä puheenjohtaja sekä valittuina jäseninä varapuheenjohtaja ja ……….. muuta jäsentä.

KJ 3:46

*Yhteisen kirkkoneuvoston jäsenet*

Tuomiokapituli määrää yhteisen kirkkoneuvoston puheenjohtajan seurakuntien kirkkoherrojen keskuudesta. Yhteinen kirkkovaltuusto valitsee muiksi jäseniksi varapuheenjohtajan ja vähintään viisi ja enintään 15 muuta seurakuntavaaleissa vaalikelpoista henkilöä sen mukaan kuin ohjesäännössä määrätään sekä näille henkilökohtaiset varajäsenet.

KJ 3:32,3

*Kirkkoneuvoston jäsenet*

 Varapuheenjohtaja toimii puheenjohtajana kirkkoneuvoston kokouksessa:

1) kirkkoherran ollessa estynyt tai esteellinen;

2) kirkkoherran ja kirkkoneuvoston yhteisellä päätöksellä varapuheenjohtajan annettua siihen suostumuksensa. Päätös voidaan tehdä myös määräajaksi, kuitenkin enintään kirkkoneuvoston toimikaudeksi tai siihen saakka, kun kirkkoherra taikka varapuheenjohtaja vaihtuu.

###### 2 § Yhteisen kirkkoneuvoston vaali

Yhteisen kirkkoneuvoston vaali toimitetaan siten, että ensin valitaan varapuheenjohtaja yhdessä varajäsenensä kanssa ja sen jälkeen eri vaalilla muut jäsenet henkilökohtaisine varajäsenineen.

KJ 3:32,2

*Kirkkoneuvoston jäsenet*

……………

 Varapuheenjohtajan ja muiden jäsenten vaali toimitetaan kirkkovaltuuston toimikauden ensimmäisen ja kolmannen vuoden ensimmäisessä kokouksessa.

……………..

KL 9:2,1

*Vaalikelpoisuus luottamustoimeen*

 Vaalikelpoinen seurakunnan ja seurakuntayhtymän luottamustoimeen on kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on täytyttävä vaalipäivänä.

KL 9:3,1-2

*Vaalikelpoisuuden rajoitus*

 Luottamustoimeen voidaan valita vain sellainen vaalikelpoinen henkilö, joka on antanut tehtävään suostumuksensa.

 Seurakuntavaaleissa ei seurakunnan luottamustoimeen saa valita tähän seurakuntaan palvelussuhteessa olevaa henkilöä. Jos seurakunta kuuluu seurakuntayhtymään, ei seurakuntayhtymään tai siihen kuuluvaan seurakuntaan palvelussuhteessa oleva henkilö ole vaalikelpoinen tämän seurakuntayhtymän eikä siihen kuuluvan seurakunnan luottamustoimeen.

KL 10:18

*Toimielimessä toimitettava vaali*

 Toimielimessä luottamushenkilö ja viranhaltija valitaan vaalilla. Vaalissa tulee valituksi henkilö tai henkilöt, jotka ovat saaneet eniten ääniä. Päätöksen perustelut voidaan jättää esittämättä.

 Luottamushenkilöiden vaali toimitetaan suhteellisena, jos sitä vaatii läsnä olevista jäsenistä vähintään määrä, joka saadaan jakamalla läsnä olevien lukumäärä valittavien lukumäärällä lisättynä yhdellä. Jos osamääräksi tulee murtoluku, se korotetaan seuraavaan kokonaislukuun.

 Varajäsenet valitaan samassa vaalissa kuin varsinaiset jäsenet. Jos varajäsenet ovat henkilökohtaisia, ehdokkaat on hyväksyttävä ennen vaalia ja ehdokkaana tulee olla sekä varsinainen jäsen että tämän varajäsen. Jos varajäsenet eivät ole henkilökohtaisia, valituiksi tulevat varsinaisiksi jäseniksi valittujen jälkeen seuraavaksi eniten ääniä tai suhteellisessa vaalissa korkeimmat vertausluvut saaneet ehdokkaat.

 Suhteellisen vaalin toimittamiseen sovelletaan, mitä seurakuntavaaleista säädetään. Suhteellinen vaali ja vaadittaessa myös enemmistövaali on toimitettava suljetuin lipuin.

 Vaali voidaan toimittaa suljetuin lipuin sähköisessä kokouksessa vain, jos vaalisalaisuus on turvattu.

KL 10:19,1

*Tasaäänet toimielimen toimittamassa vaalissa*

 Jos äänet tai vertausluvut menevät vaalissa tasan, tulos ratkaistaan arpomalla……….

KL 9:8

*Naisten ja miesten edustus toimielimissä*

 Jollei erityisestä syystä muuta johdu, tulee kirkollisessa toimielimessä olla sekä naisia että miehiä kumpiakin vähintään 40 prosenttia lukuun ottamatta kirkolliskokousta, hiippakuntavaltuustoa, tuomiokapitulia, kirkkovaltuustoa, yhteistä kirkkovaltuustoa ja seurakuntaneuvostoa.

###### 3 § Yhteisen kirkkoneuvoston jaostot

Yhteisessä kirkkoneuvostossa on seuraavat jaostot:

1. ...................................... jaosto, johon kuuluvat puheenjohtaja ja .... jäsentä. Yhteinen kirkkoneuvosto valitsee jaoston toimikautensa ensimmäisessä kokouksessa ja nimeää sille puheenjohtajan. Jaosto valitsee varapuheenjohtajan ensimmäisessä kokouksessaan.

KL 3:4

*Seurakunnan toimielimet*

Seurakunnan hallintoa hoitavat kirkkovaltuusto, kirkkoneuvosto tai seurakuntaneuvosto ja niiden jaostot, johtokunnat sekä seurakunnan viranhaltijat.

Kirkkoneuvoston ja seurakuntaneuvoston jaostoon sovelletaan, mitä kirkkoneuvostosta tai seurakuntaneuvostosta säädetään.

###### 4 § Yhteisen kirkkoneuvoston toimivalta

Yhteinen kirkkoneuvosto hoitaa kirkkolaissa, muussa laissa ja kirkkojärjestyksessä sille säädetyt sekä muutoin sille määrätyt tehtävät sekä ne toimeenpano- ja hallintotehtävät, joita ei ole säädetty tai määrätty muun viranomaisen tehtäviksi tai jotka asian luonteen vuoksi kuuluvat yhteisen kirkkoneuvoston suoritettaviksi.

Yhteinen kirkkoneuvosto päättää lisäksi seuraavista yhteiselle kirkkovaltuustolle muutoin kuuluvista asioista:

1)....................................................

2).....................................................

3).......................

KL 3:6

*Kirkkovaltuuston päätösvallan siirtäminen*

 ..........Päätösvaltaa ei saa siirtää, jos:

1) kirkkovaltuuston on päätettävä asia tämän lain, kirkkojärjestyksen, niiden nojalla annettujen määräysten tai muun lain mukaan;

2) päätöksen tekemiseen vaaditaan määräenemmistö;

3) päätös on alistettava.

 Kirkkovaltuusto ei voi siirtää kirkkoneuvostolle kuuluvaa päätösvaltaa jaostolle, johtokunnalle, vi-ranhaltijalle tai kirkkoneuvoston varapuheenjohtajalle, jos:

1) kirkkoneuvoston on päätettävä asia tämän lain, kirkkojärjestyksen, niiden nojalla annettujen määräysten tai muun lain mukaan;

2) asia koskee esityksen tekemistä kirkkovaltuustolle;

3) asia koskee kirkkovaltuuston tekemän päätöksen täytäntöönpanoa;

4) asian käsittelemistä kirkkoneuvostossa on pidettävä tarpeellisena asian merkityksen vuoksi.

KL 3:10

*Kirkkoneuvoston tehtävät*

 Kirkkoneuvosto, jollei toisin säädetä tai määrätä:

1) johtaa yleisesti seurakunnan toimintaa,

2) valvoo seurakunnan etua, edustaa seurakuntaa ja käyttää sen puhevaltaa tuomioistuimissa ja muissa viranomaisissa;

3) johtaa seurakunnan hallintoa ja viestintää sekä seurakunnan talouden ja omaisuuden hoitoa;

4) tekee seurakunnan puolesta sopimukset ja muut oikeustoimet.

KJ 3:33

*Kirkkoneuvoston tehtävät*

 Kirkkoneuvoston tehtävänä on, sen lisäksi mitä kirkkolaissa säädetään, edistää seurakunnan hengellistä elämää ja toteuttaa seurakunnan tehtävää sekä huolehtia kirkkovaltuuston päätösten täytäntöönpanosta.

KL 3:15

*Seurakuntayhtymän tehtävät*

 Seurakuntayhtymän on hoidettava asiat, jotka koskevat seurakuntayhtymään kuuluvien seurakuntien:

1) kirkollisverotusta sekä kirkollisverojen ja muiden yhteisten tulojen jakoa seurakuntien kesken;

2) kirkon keskusrahastoon ja kirkon eläkerahastoon suoritettavia maksuja sekä muuta talouden ja omaisuuden hoitoa;

3) jäsenten osallistumis- ja vaikuttamismahdollisuuksien edistämistä seurakuntayhtymän toiminnassa 3 §:ssä tarkoitetulla tavalla;

4) henkilöstöhallintoa, jollei tästä laista muuta johdu;

5) virka- ja työehtosopimusten tekemistä ja tulkintaa sekä paikallisesti toteutettavien palkantarkistusten tekemistä tai palkantarkistusta koskevien esitysten tekemistä kirkon työmarkkinalaitokselle;

6) arkistotointa.

 Seurakuntayhtymä päättää seurakunnan kirkkovaltuuston päätettäväksi säädetystä muusta asiasta, jollei päätösvaltaa ole siirretty seurakunnalle perussäännössä tai 16 §:n nojalla.

 Seurakuntayhtymälle voidaan siirtää perussäännössä toimivaltaa myös muissa hallintoon ja talouteen liittyvissä asioissa sekä siinä mainituissa seurakunnalliseen toimintaan liittyvissä tehtävissä ja työmuodoissa.

KL 3:16

*Seurakuntayhtymän toimielimet ja päätösvalta*

 Seurakuntayhtymän hallintoa hoitavat yhteinen kirkkovaltuusto, yhteinen kirkkoneuvosto, seurakuntayhtymän johtokunnat sekä seurakuntayhtymän viranhaltijat.

 Seurakuntayhtymän päätösvaltaa käyttää yhteinen kirkkovaltuusto. Se voi siirtää päätösvaltaa ohje- tai johtosäännössä yhteiselle kirkkoneuvostolle, sen jaostolle ja seurakuntayhtymän johtokunnalle sekä päätöksellään seurakuntaneuvostolle. Päätösvaltaa ei saa siirtää 6 §:ssä eikä 15 §:n 1 momentissa tarkoitetuissa asioissa.

 Yhteinen kirkkoneuvosto johtaa 15 §:n 3 momentissa tarkoitettua seurakuntayhtymän toimintaa. Yhteisen kirkkoneuvoston päätösvallan siirtämiseen sovelletaan, mitä kirkkoneuvoston päätösvallan siirtämisestä säädetään.

KJ 3:41,2

*Perussäännön sisältö*

 Perussäännössä on määrättävä seurakuntayhtymälle kuuluvat:

1) hallinto- ja talousasiat;

2) seurakunnalliset tehtävät ja työmuodot, jotka kirkkolain 3 luvun 15 §:n 3 momentin mukaan annetaan seurakuntayhtymän hoidettavaksi;

3) tehtävät, jotka ovat tarpeen seurakuntayhtymän ja siihen kuuluvien seurakuntien välisten asioiden hoitamiseksi.

KJ 3:50
*Seurakuntaneuvoston kuuleminen*

Seurakuntaneuvostolle on varattava tilaisuus antaa lausunto ennen kuin yhteinen kirkkovaltuusto tekee päätöksen asiassa, joka koskee:

1) perussäännön muuttamista;

2) seurakuntayhtymän toiminta- ja taloussuunnitelmaa;

3) seurakuntayhtymän talousarviota;

4) yhteisten työmuotojen järjestämistä;

5) seurakuntajaon muuttamista;

6) seurakunnan viran perustamista, lakkauttamista tai muuttamista;

7) rakennusta, jota käytetään seurakunnan toiminnassa.

###### 5 § Yhteisen kirkkoneuvoston jaostojen toimivalta

................................. jaoston tehtävänä on:

1)................................................

2)................................................

3)..................................................

4)..................................................

KL 3:16,2

*Seurakuntayhtymän toimielimet ja päätösvalta*

Seurakuntayhtymän päätösvaltaa käyttää yhteinen kirkkovaltuusto. Se voi siirtää päätösvaltaa ohje- tai johtosäännössä yhteiselle kirkkoneuvostolle, sen jaostolle ja seurakuntayhtymän johtokunnalle sekä päätöksellään seurakuntaneuvostolle. Päätösvaltaa ei saa siirtää 6 §:ssä eikä 15 §:n 1 momentissa tarkoitetuissa asioissa.

###### 6 § Yhteisen kirkkoneuvoston alaiset johtokunnat

Yhteisen kirkkoneuvoston alaisena työskentelevät seuraavat seurakuntayhtymän johtokunnat:

1)……………………………………………

2)……………………………………………

3)…………………………………………..

Johtokunnille siirretystä toimivallasta ja tehtävistä määrätään johtokunnan johtosäännössä.

### II OSA Yhteisen kirkkoneuvoston kokous

###### 7 § Yhteisen kirkkoneuvoston kokoontuminen ja sihteeri

Yhteisen kirkkoneuvoston kutsuu koolle puheenjohtaja tai hänen estyneenä ollessaan varapuheenjohtaja. Yhteinen kirkkoneuvosto voi myös etukäteen vahvistaa kokousaikataulunsa suunnitelman.

Puheenjohtaja voi perustellusta syystä peruuttaa kokouksen.

Kokouksen pöytäkirjaa pitää yhteisen kirkkoneuvoston tähän tehtävään valitsema sihteeri.

Puheenjohtaja määrää asioiden käsittelyjärjestyksen, jollei yhteinen kirkkoneuvosto toisin päätä.

KJ 3:34,1

*Kirkkoneuvoston koolle kutsuminen*

Kirkkoneuvosto päättää kokoontumisensa ajan ja paikan. Kirkkoneuvosto kokoontuu myös, jos puheenjohtaja katsoo sen tarpeelliseksi tai jos vähintään neljäsosa jäsenistä kirjallisesti sitä pyytää ilmoittamansa asian käsittelemistä varten.

KL 2:9

*Kirkon viranomaisessa noudatettavat kielisäännökset*

Jollei tässä laissa toisin säädetä, kirkon viranomaisessa sovelletaan kielilain säännöksiä:

1) oikeudesta käyttää suomen ja ruotsin kieltä viranomaisessa;

2) asian käsittelykielestä viranomaisessa;

3) toimituskirjan ja muun asiakirjan kielestä;

4) kielellisten oikeuksien turvaamisesta;

5) viranomaisen työkielestä;

6) yleisessä tiedottamisessa käytettävästä kielestä;

7) kielellisten oikeuksien edistämisestä.

Hiippakunnan ja kirkon keskushallinnon viranomaiseen sovelletaan, mitä kielilaissa säädetään valtion viranomaisesta. Seurakunnan ja seurakuntayhtymän viranomaiseen sovelletaan, mitä kielilaissa säädetään kunnallisesta viranomaisesta.

Mitä saamen kielilaissa (1086/2003) säädetään valtion viranomaisesta, koskee Oulun hiippakunnan tuomiokapitulia ja hiippakuntavaltuustoa, ja mitä kunnan viranomaisesta, koskee saamelaisten kotiseutualueella kokonaan tai osittain olevaa seurakuntaa.

Kielilaki 29 § 1 mom.

*Kunnalliset kokouskutsut, pöytäkirjat ja*

*hallintosäännöt*

…………... Kaksikielisen kunnan ja kuntayhtymän muiden toimielinten kokouskutsujen ja pöytäkirjojen kielestä päättää kunta tai kuntayhtymä ottaen huomioon sen, että luottamushenkilöiden mahdollisuus täyttää tehtävänsä turvataan ja että kunnan asukkaiden tiedonsaantitarpeesta huolehditaan.

######

###### 8 § Yhteisen kirkkoneuvoston varsinainen kokous, sähköinen kokous ja sähköinen päätöksentekomenettely

Yhteinen kirkkoneuvosto käsittelee asian kokouksessa, jossa kokoukseen osallistujat ovat läsnä kokouspaikalla.

Vaihtoehtoisesti yhteinen kirkkoneuvosto voi pitää kokouksensa sähköisessä toimintaympäristössä, johon osallistutaan sähköisen yhteyden avulla.

Yhteinen kirkkoneuvosto voi tehdä päätöksiä myös suljetussa sähköisessä päätöksentekomenettelyssä ennen kokousta. Päätöksentekomenettelyä voidaan käyttää kaikkiin yhteisen kirkkoneuvoston päätösvaltaan kuuluviin asioihin.

Yhteisen kirkkoneuvoston sähköiseen kokoukseen voi osallistua vain sellaisesta paikasta, jossa salassa pidettävät tiedot ja kokouksessa käydyt keskustelut eivät ole ulkopuolisen kuultavissa ja nähtävissä.

Yhteinen kirkkoneuvosto tai sen nimeämä viranhaltija vastaa siitä, että sähköisiin kokouksiin tarvittavat tekniset laitteet, järjestelmät ja tietoliikenneyhteydet ovat ajantasaisia ja tietoturvallisia lainsäädännön edellyttämällä tavalla.

KL 10:11

*Toimielimen päätöksentekotavat*

Toimielimelle kuuluvista asioista voidaan päättää varsinaisessa kokouksessa, sähköisessä toimintaympäristössä tapahtuvassa kokouksessa (sähköinen kokous) tai sähköisesti ennen kokousta (sähköinen päätöksentekomenettely).

Sähköisessä kokouksessa ja sähköisessä päätöksentekomenettelyssä seurakunnan, seurakuntayhtymän, tuomiokapitulin tai kirkkohallituksen tulee huolehtia tietoturvallisuudesta ja siitä, että salassa pidettävät tiedot eivät ole ulkopuolisen saatavissa.

KL 10:12

*Sähköinen kokous*

Sähköisen kokouksen edellytyksenä on, että läsnä oleviksi todetut ovat keskenään yhdenvertaisessa näkö- ja ääniyhteydessä.

KL 10:13

*Sähköinen päätöksentekomenettely*

Toimielinten julkisia kokouksia lukuun ottamatta toimielinten päätöksenteko voi tapahtua suljetussa sähköisessä päätöksentekomenettelyssä.

Käsiteltävät asiat tulee yksilöidä kokouskutsussa ja mainita, mihin mennessä asia voidaan käsitellä sähköisessä päätöksentekomenettelyssä. Asia on käsitelty, kun kaikki toimielimen jäsenet ovat ilmaisseet kantansa asiaan ja käsittelyn määräaika on päättynyt. Asia siirtyy kokouksen käsiteltäväksi, jos yksikin jäsen sitä vaatii tai on jättänyt kantansa ilmaisematta.

Sähköisessä päätöksentekomenettelyssä tehtyjä päätöksiä koskeva pöytäkirja voidaan tarkastaa ennen kokousta.

KL 10:15,2-3

*Kokouksen julkisuus*

Muiden toimielinten kokoukset ovat julkisia vain, jos toimielin niin päättää, eikä käsiteltävänä ole asia tai asiakirja, joka säädetään laissa salassa pidettäväksi.

Yleisöllä on oltava mahdollisuus seurata toimielimen julkista kokousta myös siltä osin kuin kokoukseen osallistutaan sähköisesti.

###### 9 § Kokouskutsu

Yhteinen kirkkoneuvosto päättää toimikautensa ensimmäisessä kokouksessa kokouksen koolle kutsumisen tavan.

Kokouskutsu tulee lähettää samalla tavalla niille, joilla on läsnäolo- ja puheoikeus yhteisen kirkkoneuvoston kokouksessa.

Kutsuun on liitettävä esityslista, jollei erityisiä syitä ole esteenä esityslistan liittämiselle.

Kokouskutsussa on mainittava, mitä toimielimen päätöksentekotapaa noudatetaan kunkin asian kohdalla. Jos asia käsitellään sähköisessä päätöksentekomenettelyssä, tulee kutsussa kertoa, mihin mennessä asia on käsiteltävä sähköisesti.

KJ 3:34,2

*Kirkkoneuvoston koolle kutsuminen*

Puheenjohtaja kutsuu kokouksen koolle kirkkoneuvoston päättämällä tavalla. Kokouksesta ilmoitetaan samalla kirkkovaltuuston puheenjohtajalle ja varapuheenjohtajalle.

######

###### 10 § Varajäsenen kutsuminen

Yhteisen kirkkoneuvoston jäsenen on kutsuttava varajäsen sijaansa, mikäli hän ei pysty osallistumaan kokoukseen. Kun jäsen on esteellinen jossakin kokousasiassa tai esteen vuoksi ei voi osallistua jonkin asian käsittelyyn, hän voi kutsua varajäsenen yksittäisen asian käsittelyyn.

Myös puheenjohtaja tai sihteeri voi toimittaa kutsun varajäsenelle.

KJ 10:6

*Varajäsenen kutsuminen ja tilapäinen puheenjohtaja*

Varajäsenen kutsumisesta kokoukseen määrätään toimielimen työjärjestyksessä tai ohje- tai johtosäännössä.

Jos sekä puheenjohtaja että varapuheenjohtaja ovat poissa tai esteellisiä, valitaan kokousta tai asian käsittelyä varten tilapäinen puheenjohtaja.

###### 11 § Läsnäolo- ja puheoikeus yhteisen kirkkoneuvoston kokouksessa

Seuraavilla johtavilla viranhaltijoilla ja työntekijöillä on läsnäolo- ja puheoikeus yhteisen kirkkoneuvoston kokouksessa:

* …
* …

Seuraavilla johtavilla viranhaltijoilla ja työntekijöillä on läsnäolo- ja puheoikeus yhteisen kirkkoneuvoston ................................... jaoston kokouksessa:

* …
* …

Yhteisellä kirkkoneuvostolla tai sen puheenjohtajalla on oikeus kutsua yhteisen kirkkoneuvoston kokoukseen asiantuntijoita kuultaviksi.

Edellä mainitulla henkilöllä on oikeus ottaa osaa keskusteluun, mutta ei päätöksen tekemiseen.

KJ 3:37

*Läsnäolo- ja puheoikeus kirkkoneuvoston, sen jaoston ja johtokunnan kokouksessa*

Läsnäolo- ja puheoikeus on:

1) kirkkoneuvoston kokouksessa kirkkovaltuuston puheenjohtajalla ja varapuheenjohtajalla sekä osa-alueen kappalaisella tai muulla osa-alueen papilla;

2) kirkkoneuvoston jaoston kokouksessa kirkkoneuvoston puheenjohtajalla ja varapuheenjohtajalla;

...................

KJ 3:47

*Läsnäolo- ja puheoikeus yhteisessä kirkkoneuvostossa*

Läsnäolo- ja puheoikeus yhteisen kirkkoneuvoston kokouksessa on:

1) seurakuntien kirkkoherroilla;

2) ohjesäännössä määrätyillä seurakuntayhtymän johtavilla viranhaltijoilla ja työntekijöillä;

3) yhteisen kirkkoneuvoston päätöksellä muullakin henkilöllä.

###### 12 § Kokouksen laillisuus ja päätösvaltaisuus

Avattuaan kokouksen puheenjohtaja toteaa läsnä olevat sekä onko kokous laillisesti koolle kutsuttu ja päätösvaltainen.

###### 13 § Esteellisyys

Ennen asian käsittelyn aloittamista esteellisen henkilön on ilmoitettava esteellisyydestään ja esteellisyyden perusteesta sekä vetäydyttävä asian käsittelystä ja poistuttava kokouksesta. Yhteinen kirkkoneuvosto päättää esteellisyydestä.

Yhteisen kirkkoneuvoston puheenjohtajan on tarvittaessa saatettava kokoukseen osallistuvan esteellisyys yhteisen kirkkoneuvoston ratkaistavaksi. Asianomaisen henkilön tulee tarvittaessa antaa selvitystä seikoista, joilla voi olla merkitystä hänen esteellisyytensä arvioinnissa. Annettuaan selvityksen asianomaisen henkilön on poistuttava kokouksesta.

Yhteisen kirkkoneuvoston tekemä esteellisyyttä koskeva ratkaisu on perusteltava pöytäkirjaan.

KL 10:10,3

*Esteellisyys*

Muun toimielimen jäsenten sekä viranhaltioiden ja työntekijöiden esteellisyyteen sovelletaan hallintolain 28 §:ää lukuun ottamatta sen 1 momentin 6 kohtaa. Palvelussuhde seurakuntaan tai seurakuntayhtymään ei tee henkilöä esteelliseksi hallintoasiassa, jossa seurakunta tai seurakuntayhtymä on asianosainen, jollei hän palvelussuhteensa perusteella ole esitellyt tai muutoin käsitellyt asiaa.

Hallintolaki 27 §

*Esteellisyys*

Virkamies ei saa osallistua asian käsittelyyn eikä olla läsnä sitä käsiteltäessä, jos hän on esteellinen.

Mitä virkamiehen esteellisyydestä säädetään, koskee myös monijäsenisen toimielimen jäsentä ja muuta asian käsittelyyn osallistuvaa sekä tarkastuksen suorittavaa tarkastajaa.

Hallintolaki 28§ (lukuun ottamatta 1 momentin 6 kohtaa)

*Esteellisyysperusteet*

Virkamies on esteellinen:

1) jos hän tai hänen läheisensä on asianosainen;

2) jos hän tai hänen läheisensä avustaa taikka edustaa asianosaista tai sitä, jolle asian ratkaisusta on odotettavissa erityistä hyötyä tai vahinkoa;

3) jos asian ratkaisusta on odotettavissa erityistä hyötyä tai vahinkoa hänelle tai hänen 2 momentin 1 kohdassa tarkoitetulle läheiselleen;

4) jos hän on palvelussuhteessa tai käsiteltävään asiaan liittyvässä toimeksiantosuhteessa asianosaiseen tai siihen, jolle asian ratkaisusta on odotettavissa erityistä hyötyä tai vahinkoa;

5) jos hän tai hänen 2 momentin 1 kohdassa tarkoitettu läheisensä on hallituksen, hallintoneuvoston tai niihin rinnastettavan toimielimen jäsenenä taikka toimitusjohtajana tai sitä vastaavassa asemassa sellaisessa yhteisössä, säätiössä, valtion liikelaitoksessa tai laitoksessa, joka on asianosainen tai jolle asian ratkaisusta on odotettavissa erityistä hyötyä tai vahinkoa;

…………………….tai

7) jos luottamus hänen puolueettomuuteensa muusta erityisestä syystä vaarantuu.

Läheisellä tarkoitetaan 1 momentissa:

1) virkamiehen puolisoa ja virkamiehen lasta, lapsenlasta, sisarusta, vanhempaa, isovanhempaa ja virkamiehelle muuten erityisen läheistä henkilöä samoin kuin tällaisen henkilön puolisoa;

2) virkamiehen vanhempien sisarusta sekä hänen puolisoaan, virkamiehen sisarusten lapsia ja virkamiehen entistä puolisoa; sekä

3) virkamiehen puolison lasta, lapsenlasta, sisarusta, vanhempaa ja isovanhempaa samoin kuin tällaisen henkilön puolisoa sekä virkamiehen puolison sisarusten lapsia.

Läheisenä pidetään myös vastaavaa puolisukulaista. Puolisoilla tarkoitetaan aviopuolisoita sekä avioliitonomaisissa olosuhteissa ja rekisteröidyssä parisuhteessa eläviä henkilöitä.

Hallintolaki 29 §

*Esteellisyyden ratkaiseminen*

Virkamiehen esteellisyyttä koskeva kysymys on ratkaistava viipymättä.

Virkamies ratkaisee itse kysymyksen esteellisyydestään. Monijäsenisen toimielimen jäsenen ja esittelijän esteellisyydestä päättää kuitenkin toimielin. Monijäseninen toimielin päättää myös muun läsnäoloon oikeutetun esteellisyydestä. Jäsen tai esittelijä saa osallistua esteellisyyttään koskevan asian käsittelyyn vain, jos toimielin ei olisi ilman häntä päätösvaltainen eikä hänen tilalleen ole ilman huomattavaa viivytystä saatavissa esteetöntä henkilöä.

Esteellisyyttä koskevaan päätökseen ei saa hakea erikseen oikaisua eikä muutosta valittamalla.

###### 14 § Esittely

Asiat päätetään yhteisen kirkkoneuvoston kokouksessa esittelystä.

Esittelijä vastaa esittelemiensä kokousasioiden asianmukaisesta valmistelusta ja on velvollinen tekemään päätösehdotuksen.

Esittelijän ehdotus on käsittelyn pohjana. Jos esittelijä on keskustelun aikana muuttanut esityslistalla olevaa ehdotustaan, muutettu ehdotus on pohjaehdotus.

Jos asian kiireellisyys sitä vaatii, esittelymuistio päätösehdotuksineen voidaan antaa kokouksessa.

Vähäisenä pidettävä asia, joka on laadultaan tai merkitykseltään sellainen, ettei se edellytä kirjallista esittelyä, voidaan esitellä suullisesti.

Esittelijänä toimii ..........................................., jollei esittelyvelvollisuus perustu viranhaltijan johtosääntöön taikka yhteisen kirkkoneuvoston päätökseen.

TAI

Esittelyvastuusta määrätään viranhaltijan johtosäännössä tai yhteisen kirkkoneuvoston päätöksellä.

Yhteinen kirkkoneuvosto voi käsitellä ylimmän johdon palkkaukseen liittyvän asian varapuheenjohtajan selostuksen pohjalta ilman viranhaltijan esittelyä. Yhteinen kirkkoneuvosto voi tällöin päättää, että varapuheenjohtajan ehdotus on käsittelyn pohjana eikä vaadi kannatusta.

KL 3:9,1

*Kirkkovaltuuston päätöksenteon edellytykset*

Kirkkoneuvoston on valmisteltava kirkkovaltuuston käsiteltäväksi tulevasta asiasta päätösehdotus, jollei asia koske kirkkovaltuuston toiminnan sisäistä järjestelyä.

KL 10:20

*Päätöksen tekeminen esittelystä ja esittelijän vastuu*

Työjärjestyksessä tai ohje- tai johtosäännössä voidaan määrätä, että toimielimen tai viranhaltijan päätös on tehtävä esittelystä.

Jos päätös on tässä laissa tai sen nojalla annetussa säädöksessä taikka virkaesimiehen määräyksellä määrätty tehtäväksi viranhaltijan esittelystä, esittelijä on vastuussa esittelystään tehdystä päätöksestä.

*Hallintolaki 31 § 1 mom.*

*Selvittämisvelvollisuus*

Viranomaisen on huolehdittava asian riittävästä ja asianmukaisesta selvittämisestä hankkimalla asian ratkaisemiseksi tarpeelliset tiedot sekä selvitykset.

KJ 10:4

*Lapsivaikutusten arviointi*

Lapsen edun edistämiseksi kirkon viranomaisen on päätöksen valmistelussa arvioitava ja otettava huomioon sen vaikutukset lapsiin. Vaikutusten arvioinnin tekee se viranomainen, joka käsittelee asiaa ensimmäisenä.

Lapsella tarkoitetaan alle 18-vuotiasta.

###

### III OSA Asioiden käsittely

###### 15 § Asianhallinta- ja äänestysjärjestelmä

Toimielimen kokouksessa voidaan käyttää sähköistä asianhallinta- tai äänestysjärjestelmää.

###### 16 § Puheenvuorot

Kun asia on esitelty, siitä on varattava tilaisuus keskustella.

Asian käsittelyn alettua jäsenellä on oikeus pyytää puheenvuoroa paikaltaan seisomaan nousten, kättä nostamalla, kokousjärjestelmää käyttäen tai muulla selvästi havaittavalla tavalla.

Jäsenen on esitettävä puheenvuoronsa omalta paikaltaan.

Asian käsittelyjärjestystä koskeva työjärjestyspuheenvuoro on annettava ennen muita.

Jos puheenvuoroja pyydetään yhtaikaa, puheenjohtaja määrää, missä järjestyksessä puheenvuorot saadaan käyttää.

Puheenjohtajalla on oikeus antaa ………………………….puheenvuoro ennen muita puheenvuoroja.

Jos jäsen tahtoo vastata puheenvuoroon ja hän on pyytänyt tätä saman puheenvuoron aikana tai heti sen päätyttyä, puheenjohtaja voi sallia hänelle lyhyen vastauspuheenvuoron (ns. repliikkipuheenvuoro) ennen aikaisemmin pyydettyjä puheenvuoroja. Vastauspuheenvuorossa saa selventää ja oikaista toisessa puheenvuorossa esitettyjä väitteitä.

Puheenvuoro voi kestää enintään …….. minuuttia, ellei puheenjohtaja yksittäistapauksessa salli pidempää puheenvuoroa.

Kun pyydetyt puheenvuorot on käytetty, puheenjohtaja päättää keskustelun.

KL 10:16

*Kokouksen johtaminen ja puheoikeuden rajoittaminen*

Puheenjohtaja johtaa asioiden käsittelyä ja huolehtii järjestyksestä toimielimen kokouksessa. Jos edustaja tai jäsen käytöksellään häiritsee kokouksen kulkua eikä puheenjohtajan kehotuksesta huolimatta käyttäydy asianmukaisesti, puheenjohtaja voi määrätä hänet poistettavaksi. Jos syntyy epäjärjestys, puheenjohtaja voi keskeyttää tai lopettaa kokouksen.

Edustajalla ja jäsenellä on puheoikeus käsiteltävänä olevassa asiassa. Hänen on puheessaan pysyttävä asiassa. Jos hän poikkeaa asiasta eikä puheenjohtajan kehotuksesta huolimatta palaa asiaan, puheenjohtaja voi kieltää häntä jatkamasta puhetta. Jos edustaja tai jäsen ilmeisen tarpeettomasti pitkittää puhettaan, puheenjohtaja voi asiasta huomautettuaan kieltää häntä jatkamasta puhettaan.

Työjärjestyksessä tai ohje- tai johtosäännössä voidaan antaa kokouksen kulun turvaamiseksi tarpeellisia määräyksiä puheenvuorojen pituudesta yksittäisissä asioissa.

Mitä edellä säädetään, koskee myös henkilöä, jolla on läsnäolo- ja puheoikeus toimielimen kokouksessa.

Kielilaki 28 §

*Monijäseniset toimielimet*

Valtioneuvoston sekä valtion komitean, toimikunnan, työryhmän ja vastaavan toimielimen jäsenellä sekä kaksikielisen kunnan ja kuntayhtymän toimielimen ja 6 §:n 1 momentin 2 kohdassa tarkoitetun kuntien yhteisen toimielimen jäsenellä on oikeus käyttää suomea tai ruotsia kokouksessa sekä pöytäkirjaan tai mietintöön liitettävässä kirjallisessa lausunnossa tai mielipiteessä. Jos toimielimen muu jäsen ei ymmärrä suullista puheenvuoroa, se on pyynnöstä hänelle lyhyesti selostettava.

######

###### 17 § Äänestäminen

Äänestys toimitetaan nimenhuudolla, kokousjärjestelmällä tai muulla puheenjohtajan määräämällä avoimella tavalla.

Jos ehdotuksen tekijä ei ole paikalla äänestyksen alkaessa, hänen tekemänsä ehdotus katsotaan rauenneeksi eikä sitä oteta äänestykseen.

KJ 10:5,1−4

*Päätöksenteko toimielimessä*

Jos toimielin on asiasta yksimielinen tai vastaehdotusta ei ole kannatettu, puheenjohtaja toteaa päätöksen.

Jos vastaehdotusta on kannatettu, puheenjohtaja toteaa ehdotukset, joita ei ole kannatettu, ja ehdotukset, joista äänestetään. Esityksestä ja kaikista kannatetuista vastaehdotuksista äänestetään asettamalla ne kaksi kerrallaan vastakkain. Puheenjohtaja esittää toimielimen hyväksyttäväksi äänestystavan ja, jos on toimitettava useita äänestyksiä, äänestysjärjestyksen. Lisäksi puheenjohtaja tekee äänestysesityksen siten, että vastaus ”jaa” tai ”ei” ilmaisee kannanoton ehdotukseen.

Jos päätöksen tekemiseen vaaditaan määräenemmistön kannatus, puheenjohtajan on ilmoitettava siitä ennen äänestyksen toimittamista ja otettava se huomioon äänestyksen tuloksen todetessaan.

Äänestyksen tuloksen perusteella puheenjohtaja toteaa päätöksen.

KL 10:14,1 ja 4 mom.

*Toimielimen päätösvaltaisuus*

Toimielin on päätösvaltainen, kun enemmän kuin puolet jäsenistä on läsnä, jollei päätöksenteolle säädetä tässä laissa muita vaatimuksia……

...................

Läsnä olevaksi katsotaan myös toimielimen jäsen, joka osallistuu kokoukseen sähköisesti.

KL 10:17

*Äänestäminen toimielimessä*

Äänestys on toimitettava avoimesti. Päätökseksi tulee ehdotus, joka on saanut eniten ääniä tai saavuttanut säädetyn määräenemmistön.

Äänien jakautuessa äänestyksessä tasan päätökseksi tulee mielipide, jonka puolesta puheenjohtaja on äänestänyt. Palvelussuhteen irtisanomista, purkamista ja raukeamista sekä papin 7 luvun 4 §:n 1 momentissa ja 5 §:n 3 momentissa tarkoitettua pappisvirkaa koskevassa asiassa ja 8 luvun 32 §:ssä tarkoitettua lehtorin virkaa koskevassa asiassa ratkaisee kuitenkin se mielipide, joka on asianomaiselle lievempi.

KL 10:21

*Eriävä mielipide*

Päätöksentekoon osallistuneella on oikeus ilmoittaa päätökseen eriävä mielipide, jos hän on tehnyt vastaehdotuksen tai äänestänyt päätöstä vastaan. Sama oikeus on asian esittelijällä, jos päätös poikkeaa päätösehdotuksesta. Ilmoitus on tehtävä heti, kun päätös on tehty. Ennen pöytäkirjan tarkastamista annetut kirjalliset perustelut liitetään pöytäkirjaan.

Kirkolliskokouksen päätökseen ei voi ilmoittaa eriävää mielipidettä.

Päätöstä vastaan äänestänyt jäsen tai eriävän mielipiteen ilmoittanut jäsen tai esittelijä ei ole vastuussa päätöksestä.

#### VAALIT

##### Enemmistövaali

###### 18 § Äänestäminen enemmistövaalissa

Enemmistövaalissa äänen voi antaa kenelle tahansa vaalikelpoiselle ehdokkaalle tai ehdokasparille. Jos valittavia on enemmän kuin yksi, toimielimen jäsenellä on käytettävissään yhtä monta ääntä kuin on valittavia henkilöitä tai ehdokaspareja. Yhdelle ehdokkaalle tai ehdokasparille voi antaa vain yhden äänen. Kaikkia ääniä ei ole pakko käyttää.

KL 10:18

*Toimielimessä toimitettava vaali*

Toimielimessä luottamushenkilö ja viranhaltija valitaan vaalilla. Vaalissa tulee valituksi henkilö tai henkilöt, jotka ovat saaneet eniten ääniä. Päätöksen perustelut voidaan jättää esittämättä.

Luottamushenkilöiden vaali toimitetaan suhteellisena, jos sitä vaatii läsnä olevista jäsenistä vähintään määrä, joka saadaan jakamalla läsnä olevien lukumäärä valittavien lukumäärällä lisättynä yhdellä. Jos osamääräksi tulee murtoluku, se korotetaan seuraavaan kokonaislukuun.

Varajäsenet valitaan samassa vaalissa kuin varsinaiset jäsenet. Jos varajäsenet ovat henkilökohtaisia, ehdokkaat on hyväksyttävä ennen vaalia ja ehdokkaana tulee olla sekä varsinainen jäsen että tämän varajäsen. Jos varajäsenet eivät ole henkilökohtaisia, valituiksi tulevat varsinaisiksi jäseniksi valittujen jälkeen seuraavaksi eniten ääniä tai suhteellisessa vaalissa korkeimmat vertausluvut saaneet ehdokkaat.

Suhteellisen vaalin toimittamiseen sovelletaan, mitä seurakuntavaaleista säädetään. Suhteellinen vaali ja vaadittaessa myös enemmistövaali on toimitettava suljetuin lipuin.

Vaali voidaan toimittaa suljetuin lipuin sähköisessä kokouksessa vain, jos vaalisalaisuus on turvattu.

KL 10:19

*Tasaäänet toimielimen toimittamassa vaalissa*

Jos äänet tai vertausluvut menevät vaalissa tasan, tulos ratkaistaan arpomalla. Kirkkoherran välillisen vaalin ja kappalaisen vaalin tuloksen määräytymisestä tasaäänitilanteessa säädetään kirkkojärjestyksessä.

Jos virka tai luottamustoimi täytetään ehdollepanon perusteella ja äänet menevät vaalissa tasan, valituksi tulee se, joka on asetettu ehdolle toisen edelle.

KL 9:8

*Naisten ja miesten edustus toimielimissä*

Jollei erityisestä syystä muuta johdu, tulee kirkollisessa toimielimessä olla sekä naisia että miehiä

kumpiakin vähintään 40 prosenttia lukuun ottamatta kirkolliskokousta, hiippakuntavaltuustoa, tuomiokapitulia, kirkkovaltuustoa, yhteistä kirkkovaltuustoa ja seurakuntaneuvostoa.

######

###### 19 § Vaalitoimituksen avustajat

Kun enemmistövaali toimitetaan suljetuin lipuin, yhteisen kirkkoneuvoston puheenjohtajan on kutsuttava vähintään kaksi jäsentä avustamaan vaalitoimituksessa.

TAI

Kun enemmistövaali toimitetaan suljetuin lipuin, kokouksen pöytäkirjantarkastajat toimivat samalla ääntenlaskijoina ja avustavat muutenkin vaalitoimituksessa, jollei yhteinen kirkkoneuvosto toisin päätä.

######

###### 20 § Äänestyslippuihin tehtävät merkinnät

Äänestyslippuihin kirjoitetaan valittavien nimet ja tarpeen mukaan ammatit niin selvästi, ettei voi syntyä epätietoisuutta henkilöistä, joita tarkoitetaan.

###### 21 § Vaalisalaisuuden turvaaminen

Äänestysliput annetaan nimenhuudon mukaisessa järjestyksessä.

Suljetussa lippuäänestyksessä äänestyslippu on taitettava siten, ettei sen sisältö ole näkyvissä.

###### 22 § Äänestyslipun mitättömyys

Äänestyslippu on mitätön, jos siitä ei selvästi ilmene, ketä ehdokasta tarkoitetaan , tai jos siinä on äänestäjän nimi tai erityinen tuntomerkki taikka siihen on tehty muunlainen asiaton merkintä.

##### Suhteellinen vaali

###### 23 § Suhteellinen vaali

Suhteelliseen vaalin toimittamiseen sovelletaan seurakuntavaaleja koskevien kirkkolain ja kirkkojärjestyksen säännösten lisäksi yhteisen kirkkovaltuuston työjärjestyksen määräyksiä.

KL 10:18

*Toimielimessä toimitettava vaali*

Toimielimessä luottamushenkilö ja viranhaltija valitaan vaalilla. Vaalissa tulee valituksi henkilö tai henkilöt, jotka ovat saaneet eniten ääniä. Päätöksen perustelut voidaan jättää esittämättä.

Luottamushenkilöiden vaali toimitetaan suhteellisena, jos sitä vaatii läsnä olevista jäsenistä vähintään määrä, joka saadaan jakamalla läsnä olevien lukumäärä valittavien lukumäärällä lisättynä yhdellä. Jos osamääräksi tulee murtoluku, se korotetaan seuraavaan kokonaislukuun.

Varajäsenet valitaan samassa vaalissa kuin varsinaiset jäsenet. Jos varajäsenet ovat henkilökohtaisia, ehdokkaat on hyväksyttävä ennen vaalia ja ehdokkaana tulee olla sekä varsinainen jäsen että tämän varajäsen. Jos varajäsenet eivät ole henkilökohtaisia, valituiksi tulevat varsinaisiksi jäseniksi valittujen jälkeen seuraavaksi eniten ääniä tai suhteellisessa vaalissa korkeimmat vertausluvut saaneet ehdokkaat.

Suhteellisen vaalin toimittamiseen sovelletaan, mitä seurakuntavaaleista säädetään. Suhteellinen vaali ja vaadittaessa myös enemmistövaali on toimitettava suljetuin lipuin.

Vaali voidaan toimittaa suljetuin lipuin sähköisessä kokouksessa vain, jos vaalisalaisuus on turvattu.

#### PÖYTÄKIRJA

###### 24 § Pöytäkirjan laatiminen

Pöytäkirjan pitämisestä ja sisällöstä vastaa puheenjohtaja. Jos puheenjohtaja ja pöytäkirjanpitäjä ovat eri mieltä kokouksen kulusta, pöytäkirja laaditaan puheenjohtajan näkemyksen mukaan.

Pöytäkirjaan on merkittävä:

1. järjestäytymistietoina
	1. toimielimen nimi
	2. käytetyt päätöksentekotavat (varsinainen kokous/sähköinen kokous)
	3. kokouksen alkamis- ja päättymisaika sekä kokouksen keskeytykset
	4. kokouspaikka
	5. läsnä ja poissa olleet ja missä ominaisuudessa kukin on ollut läsnä
	6. kokouksen laillisuus ja päätösvaltaisuus
	7. pöytäkirjantarkastajiksi valitut
2. asian käsittelytietoina
	1. asiaotsikko
	2. selostus asiasta/esittelyn perustelut
	3. päätösehdotus
	4. esteellisyys ja perustelut
	5. tehdyt ehdotukset ja onko niitä kannatettu
	6. kuultavana olleiden lausumat
	7. äänestykset: äänestystapa, äänestysjärjestys, äänestysesitys sekä äänestyksen tulos siten, että kunkin jäsenen kannanotto ilmenee pöytäkirjasta
	8. vaalit: vaalitapa ja vaalin tulos
	9. asiassa tehty päätös
	10. eriävä mielipide
	11. hyväksytyt toivomusponnet
	12. salassapitomerkinnät
3. muina tietoina
	1. puheenjohtajan allekirjoitus
	2. pöytäkirjanpitäjän varmennus
	3. muutoksenhakuohje
	4. merkintä pöytäkirjan tarkastuksesta
	5. merkintä nähtävänä pitämisestä yleisessä tietoverkossa

Pöytäkirjan allekirjoittaa puheenjohtaja ja varmentaa pöytäkirjanpitäjä. Pöytäkirja voidaan allekirjoittaa sähköisesti.

Yhteisen kirkkoneuvoston pöytäkirjanotteen voi todistaa oikeaksi yhteisen kirkkoneuvoston puheenjohtajan ja sihteerin lisäksi …………………………………………………………….

KJ 10:7

*Pöytäkirja*

Toimielimen kokouksesta on pidettävä pöytäkirjaa. Pöytäkirjan laatimisesta ja tarkastamisesta määrätään työjärjestyksessä tai ohje- tai johtosäännössä.

Viranhaltijan päätöksistä pidetään pöytäkirjaa, jollei se päätöksen luonteen johdosta ole tarpeetonta.

KL 10:21,1

*Eriävä mielipide*

Päätöksentekoon osallistuneella on oikeus ilmoittaa päätökseen eriävä mielipide, jos hän on tehnyt vastaehdotuksen tai äänestänyt päätöstä vastaan. Sama oikeus on asian esittelijällä, jos päätös poikkeaa päätösehdotuksesta. Ilmoitus on tehtävä heti, kun päätös on tehty. Ennen pöytäkirjan tarkastamista annetut kirjalliset perustelut liitetään pöytäkirjaan.

……..

KL 12:11

*Oikaisuvaatimusohjeet ja valitusosoitus*

Päätökseen, josta saa tehdä oikaisuvaatimuksen, on liitettävä oikaisuvaatimusohjeet.

Päätökseen, josta saa tehdä kirkollisvalituksen, on liitettävä valitusosoitus.

Päätökseen, josta ei saa tehdä oikaisuvaatimusta eikä kirkollisvalitusta, on liitettävä ilmoitus muutoksenhakukiellosta. Ilmoituksessa on mainittava, mihin säännökseen kielto perustuu.

Kielilaki 29 § 1 mom.

*Kunnalliset kokouskutsut, pöytäkirjat ja*

*hallintosäännöt*

…………... Kaksikielisen kunnan ja kuntayhtymän muiden toimielinten kokouskutsujen ja pöytäkirjojen kielestä päättää kunta tai kuntayhtymä ottaen huomioon sen, että luottamushenkilöiden mahdollisuus täyttää tehtävänsä turvataan ja että kunnan asukkaiden tiedonsaantitarpeesta huolehditaan.

Kielilaki 28 § 1 mom.

*Monijäseniset toimielimet*

Valtioneuvoston sekä valtion komitean, toimikunnan, työryhmän ja vastaavan toimielimen jäsenellä sekä kaksikielisen kunnan ja kuntayhtymän toimielimen ja 6 §:n 1 momentin 2 kohdassa tarkoitetun kuntien yhteisen toimielimen jäsenellä on oikeus käyttää suomea tai ruotsia kokouksessa sekä pöytäkirjaan tai mietintöön liitettävässä kirjallisessa lausunnossa tai mielipiteessä………

###### 25 § Pöytäkirjan tarkastaminen

Pöytäkirjan tarkastaa kaksi kullakin kerralla tähän tehtävään valittua jäsentä, jollei yhteinen kirkkoneuvosto jonkin asian kohdalla toisin päätä. Pöytäkirja voidaan tarkastaa sähköisesti.

Jos pöytäkirjan tarkastuksessa pöytäkirjan sisällöstä jää vallitsemaan erimielisyys, yhteinen kirkkoneuvosto tarkastaa pöytäkirjan tältä osin seuraavassa kokouksessa.

KL 10:13,3

*Sähköinen päätöksentekomenettely*

Sähköisessä päätöksentekomenettelyssä tehtyjä päätöksiä koskeva pöytäkirja voidaan tarkastaa ennen kokousta.

KL 10:22

*Pöytäkirjan ja päätöksen pitäminen nähtävänä*

Pöytäkirja sellaisesta toimielimen tai viranhaltijan päätöksestä, josta seurakunnan jäsen saa tehdä oikaisuvaatimuksen tai valituksen, on pidettävä siihen liitettyine oikaisuvaatimusohjeineen tai valitusosoituksineen tarkastamisen jälkeen yleisesti nähtävänä yleisessä tietoverkossa, jollei salassapitoa koskevista säännöksistä muuta johdu. Jos asia on kokonaan salassa pidettävä, pöytäkirjassa julkaistaan ainoastaan maininta salassa pidettävän asian käsittelystä. Pöytäkirjassa tai viranhaltijapäätöksessä julkaistaan ainoastaan tiedonsaannin kannalta välttämättömät henkilötiedot. Pöytäkirjan sisältämät henkilötiedot on poistettava tietoverkosta oikaisuvaatimus- tai valitusajan päättyessä.

Vaalin tuloksen vahvistamista koskeva hiippakunnan vaalilautakunnan tai tuomiokapitulin pöytäkirja siihen liitettyine valitusosoituksineen on pidettävä yleisesti nähtävänä siten kuin 1 momentissa säädetään.

Alistusviranomaisen ja valitusviranomaisen päätös siihen liitettyine valitusosoituksineen on pidettävä seurakunnassa yleisesti nähtävänä siten kuin 1 momentissa säädetään.

Pöytäkirja ja päätös on pidettävä yleisesti nähtävänä vähintään oikaisuvaatimuksen tai valituksen tekemiselle varatun ajan.

KL 10:23

*Päätöksen tiedoksianto*

Päätös on annettava asianosaiselle tiedoksi noudattaen, mitä hallintolain 59 ja 60 §:ssä tai sähköisestä asioinnista viranomaistoiminnassa annetun lain 18 ja 19 §:ssä säädetään.

Seurakunnan jäsenen katsotaan saaneen päätöksestä tiedon seitsemäntenä päivänä siitä, kun pöytäkirja tai alistus- tai valitusviranomaisen päätös on julkaistu yleisessä tietoverkossa.

### IV OSA Viranhaltijoiden toimivalta ja asian siirtäminen

KL 3:6

*Kirkkovaltuuston päätösvallan siirtäminen*

 Kirkkovaltuusto voi siirtää päätösvaltaa kirkkoneuvostolle, sen jaostolle, johtokunnalle, viranhalti-jalle ja kirkkoneuvoston varapuheenjohtajalle. Päätösvaltaa ei saa siirtää, jos:

1) kirkkovaltuuston on päätettävä asia tämän lain, kirkkojärjestyksen, niiden nojalla annettujen määräysten tai muun lain mukaan;

2) päätöksen tekemiseen vaaditaan määräenemmistö;

3) päätös on alistettava.

 Kirkkovaltuusto ei voi siirtää kirkkoneuvostolle kuuluvaa päätösvaltaa jaostolle, johtokunnalle, vi-ranhaltijalle tai kirkkoneuvoston varapuheenjohtajalle, jos:

1) kirkkoneuvoston on päätettävä asia tämän lain, kirkkojärjestyksen, niiden nojalla annettujen määräysten tai muun lain mukaan;

2) asia koskee esityksen tekemistä kirkkovaltuustolle;

3) asia koskee kirkkovaltuuston tekemän päätöksen täytäntöönpanoa;

4) asian käsittelemistä kirkkoneuvostossa on pidettävä tarpeellisena asian merkityksen vuoksi.

###### 26 § Yhteisen kirkkoneuvoston puheenjohtajan toimivalta

Yhteisen kirkkoneuvoston puheenjohtaja päättää asioista, jotka koskevat:

1) ……………………………………………………………….

2) ……………………………………………………………….

3) ……………………………………………………………….

###### 27 § Viranhaltijoiden toimivalta

1)......................................................................................(x viranhaltija) päättää

a) hankinnasta, jos sen arvo ei ylitä yhteisen kirkkoneuvoston erikseen päättämää rahamäärää,

b) seurakuntayhtymän varojen sijoittamisesta yhteisen kirkkoneuvoston määräämien periaatteiden mukaisesti;

c ) vahvistetun metsätaloussuunnitelman ja talousarvion mukaisesta metsän myynnistä;

d) asiakirjan antamisesta …………………………………………………………….asioissa;

e) johtosäännössä ja muissa säännöissä hänen ratkaistavakseen määrätyistä muista asioista.

2)....................……………………............................................(x viranhaltija) päättää

a)……………………………………………..

b)……………………………………………..

KL 10:4,3

*Julkisuus ja salassapito*

 Asiakirjan antamista koskevaa ratkaisuvaltaa voidaan siirtää viranhaltijalle seurakunnan tai seurakuntayhtymän viranomaisen ohje- tai johtosäännössä sekä tuomiokapitulin ja kirkkohallituksen työjärjestyksissä.

###### 28 § Päätösluettelo

Edellä 27-28 §:n mukaan tehdyistä ratkaisuista on pidettävä päätösluetteloa.

###### 29 § Siirtokelpoisesta päätöksestä ilmoittaminen

Kirkkolain 3 luvun 16 §:ssä tarkoitetun johtokunnan ja viranhaltijan on ilmoitettava yhteiselle kirkkoneuvostolle tekemistään siirtokelpoisista päätöksistä.

Ilmoitus tehdään yhteisen kirkkoneuvoston puheenjohtajalle ja varapuheenjohtajalle.

Ilmoitus on tehtävä ……….päivän kuluessa pöytäkirjan tarkastamisesta taikka päätösluettelon allekirjoittamisesta.

KJ 3:38

*Päätösten lähettäminen kirkkoneuvostolle*

 Johtokunnan sekä kirkkolain 3 luvun 6 §:ssä tarkoitetun viranhaltijan ja luottamushenkilön päätökset on lähetettävä kirkkoneuvostolle siten kuin kirkkoneuvoston ohjesäännössä määrätään.

###### 30 § Asian siirtäminen yhteisen kirkkoneuvoston käsiteltäväksi

Jos yhteinen kirkkoneuvosto tai sen puheenjohtaja haluaa siirtää päätöksen yhteisen kirkkoneuvoston käsiteltäväksi, vaatimus siitä tulee ilmoittaa asianomaiselle, joka on ratkaissut asian, ………………. päivän kuluessa siitä, kun asiaa koskeva päätösluettelon ote tai muu ilmoitus on saatettu yhteisen kirkkoneuvoston puheenjohtajan tai varapuheenjohtajan tietoon.

Yhteinen kirkkoneuvosto voi etukäteen ilmoittaa, ettei se tule käyttämään siirto-oikeuttaan.

KL 10:9

*Asian siirtäminen ylemmän toimielimen käsiteltäväksi*

Kirkkoneuvosto, yhteinen kirkkoneuvosto ja seurakuntaneuvosto voi siirtää käsiteltäväkseen ohjesäännössä määrätyllä tavalla alaisensa toimielimen taikka seurakunnan tai seurakuntayhtymän viranhaltijan tai luottamushenkilön päättämän asian. Sama oikeus on kirkkoneuvoston, yhteisen kirkkoneuvoston ja seurakuntaneuvoston puheenjohtajalla.

Työjärjestyksessä tai johtosäännössä voidaan määrätä, että tuomiokapitulin, kirkkohallituksen ja kirkon työmarkkinalaitoksen valtuuskunnan käsiteltäväksi voidaan siirtää asia, joka tämän lain nojalla on siirretty sen alaisen toimielimen tai viranhaltijan päätösvaltaan ja jossa asianomainen toimielin tai viranhaltija on tehnyt päätöksen.

Ylempi toimielin voi kumota tai muuttaa asiassa tehdyn päätöksen taikka palauttaa asian uudelleen käsiteltäväksi. Kirkkojärjestyksessä voidaan säätää, mitä asiaa ei voida siirtää ylemmän toimielimen käsiteltäväksi.

Asia on siirrettävä ylemmän toimielimen käsiteltäväksi sen ajan kuluessa, jossa 12 luvun 2 §:ssä tarkoitettu oikaisuvaatimus päätöksestä on tehtävä.

KL 12:17,2

*Päätöksen täytäntöönpanokelpoisuus*

Päätöstä asiassa, joka voidaan siirtää kirkkohallituksen, tuomiokapitulin, kirkkoneuvoston, yhteisen kirkkoneuvoston tai seurakuntaneuvoston käsiteltäväksi, ei saa panna täytäntöön ennen kuin on selvitetty, ettei asiaa siirretä.

###### 31 § Tiedoksiantojen ja haasteiden vastaanottaminen

Haasteen tai muun tiedoksiannon voi seurakuntayhtymän puolesta vastaanottaa yhteisen kirkkoneuvoston puheenjohtajan lisäksi …………………………………………………………………………… .

KL 10:26,1

*Tiedoksianto seurakunnalle, seurakuntayhtymälle, hiippakunnalle tai kirkolle*

 Seurakunnalle tai seurakuntayhtymälle tiedoksi annettava haaste tai muu tiedoksianto on toimitettava seurakunnassa kirkkoherralle ja seurakuntayhtymässä yhteisen kirkkoneuvoston puheenjohtajalle. Haaste tai tiedoksianto voidaan antaa myös viranhaltijalle, joka on työjärjestyksessä tai ohje- tai johtosäännössä määrätty ottamaan vastaan tiedoksiantoja.

###### 32 § Määräävä kieli

Jos ohjesäännön suomen- ja ruotsinkielinen versio ovat ristiriidassa keskenään, sovelletaan ensisijaisesti ........................................................ kielen mukaista versiota.

**\_\_\_\_\_\_\_\_\_\_\_\_\_\_\_\_\_**

Voimaantulo

Tämä ohjesääntö tulee voimaan tuomiokapitulin vahvistamispäätöstä seuraavan kuukauden 1. päivänä.

Tällä ohjesäännöllä kumotaan yhteisen kirkkovaltuuston ……………………..päivänä …………………..kuuta ........ hyväksytty ja …………………päivänä ……………………..kuuta ........ vahvistettu ohjesääntö siihen myöhemmin tehtyine muutoksineen.

Muutokset ja niiden voimaantulo:

## PERUSTELUT

Yhteisen kirkkoneuvoston ohjesäännön hyväksyy yhteinen kirkkovaltuusto ja se on alistettava tuomiokapitulin vahvistettavaksi. Yhteisen kirkkoneuvoston jäsenistä ja läsnäolo- ja puheoikeudesta sen kokouksissa on säädetty kirkkojärjestyksen 3 luvun 46-47 §:ssä. Yhteiseen kirkkoneuvostoon sovelletaan kirkkolain 3 luvun 19 §:n mukaan, mitä kirkkoneuvostosta ja asioiden käsittelystä siellä säädetään. Ohjesäännön määräykset eivät saa olla päällekkäisiä tai ristiriidassa lainsäädännön kanssa. Jos ohjesääntöön otetaan määräyksiä, jotka poikkeavat tämän mallin mukaisista määräyksistä, tulee varmistaa, ettei määräys ole kirkkolain, kirkkojärjestyksen tai muun sovellettavan lainsäädännön vastainen tai sen kanssa päällekkäinen. Kaksikielisessä seurakuntayhtymässä yhteisen kirkkoneuvoston ohjesääntö on annettava suomen ja ruotsin kielellä.

### I OSA Yhteisen kirkkoneuvoston kokoonpano ja toimivalta

###### 1 § Yhteisen kirkkoneuvoston puheenjohtaja, varapuheenjohtaja ja jäsenet

Pykälässä määrätään yhteisen kirkkoneuvoston kokoonpanosta. Kirkkojärjestyksen 3 luvun 46 §:n mukaan tuomiokapituli määrää yhteisen kirkkoneuvoston puheenjohtajan seurakuntien kirkkoherrojen keskuudesta. Varapuheenjohtajaan valintaan sovelletaan kirkkojärjestyksen 3 luvun 32 ja 46 §:n säännöksiä. Varapuheenjohtaja voi toimia puheenjohtajana kirkkoneuvoston koko kokouksen ajan yhteisen kirkkoneuvoston puheenjohtajaksi määrätyn kirkkoherran ollessa estynyt tai yksittäisen asian ajan tämän kirkkoherran ollessa esteellinen. Jos puheenjohtajaksi määrätylle kirkkoherralle on määrätty viransijainen, hän ei välttämättä samalla toimi puheenjohtajana, vaan tuomiokapituli määrää puheenjohtajan.

Seurakunnan on täydennettävä 1 momenttiin jäsenten lukumäärä. Jäsenillä on kirkkojärjestyksen 3 luvun 46 §:n mukaisesti henkilökohtaiset varajäsenet.

Kirkkojärjestyksen 3 luvun 32 §:n 3 momentti mahdollistaa järjestelyn, jossa varapuheenjohtaja toimii kirkkoneuvoston puheenjohtajana muutoinkin, kuin kirkkoherran ollessa esteellinen tai estynyt. Asiasta ei voida ottaa määräystä ohjesääntöön vaan siitä on päätettävä erikseen kirkkojärjestyksen 3 luvun 32 §:n 3 momentin mukaisesti. Tämä tarkoittaa, että varapuheenjohtajalta on saatava suostumus puheenjohtajana toimimiselle. Suostumuksen lisäksi edellytetään, että kirkkoneuvosto tekee asiasta erillisen päätöksen yhdessä kirkkoherran kanssa. Päätös edellyttää siis kirkkoherran ja muiden jäsenten enemmistön päätöstä. Säännöstä voidaan soveltaa myös yhteiseen kirkkoneuvostoon.

###### 2 § Yhteisen kirkkoneuvoston vaali

Yhteiseen kirkkoneuvostoon valittavien jäsenten tulee kirkkojärjestyksen 3 luvun 46 §:n mukaan olla seurakuntavaaleissa vaalikelpoisia henkilöitä. Vaalikelpoisuudesta säädetään kirkkolain 9 luvun 2 §:n 1 momentissa. Sen mukaan henkilön tulee olla kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuutta seurakuntavaaleissa ja siten myös kirkkoneuvoston vaalissa on rajoitettu kirkkolain 9 luvun 3 §:ssä siten, että vaalikelpoisia eivät ole seurakuntaan palvelussuhteessa olevat henkilöt. Vaalikelpoisuus edellyttää myös suostumuksen antamista luottamustoimeen.

Kirkollisessa lainsäännössä yhteisen kirkkoneuvoston jäsenyyttä ei ole sidottu seurakuntavaaleilla valittujen toimielinten jäsenyyteen. Yhteiseen kirkkoneuvostoon valittavien henkilöiden ei siis tarvitse olla yhteisen kirkkovaltuuston tai seurakuntaneuvoston jäseniä. Luottamushenkilöpaikka yhteisessä kirkkovaltuustossa tai seurakuntaneuvostossa ei ole myöskään este yhteiseen kirkkoneuvostoon valitsemiselle eikä yhteiseen kirkkoneuvostoon ehdotettu yhteisen kirkkovaltuuston jäsen ole oikeuskäytännön mukaan esteellinen ottamaan osaa päätöksentekoon yhteisessä kirkkovaltuustossa (KHO 1963 II 53: Valtuuston puheenjohtaja, joka oli ehdolla luottamushenkilön vaalissa, sai ottaa osaa päätöksentekoon). Koska yhteisen kirkkoneuvoston puheenjohtajana toimiva kirkkoherra on virkansa puolesta yhteisen kirkkoneuvoston jäsen ja puheenjohtaja, häneen ei sovelleta kirkkolain 9 luvun 1 §:n perusteella luottamushenkilöä koskevia säännöksiä.

Kirkkolain 10 luvun 18 §:n mukaan, jos varajäsenet ovat henkilökohtaisia, ehdokkaat on hyväksyttävä ennen vaalia ja ehdokkaana tulee olla sekä varsinainen jäsen että tämän varajäsen. Ehdokkaiden hyväksyntä tarkoittaa sitä, että äänestettävät ehdokasparit ovat selvillä. Yhteisen kirkkoneuvoston jäseniä ja varajäseniä ei siis valita kahdella erillisellä vaalilla, vaan samassa vaalissa, jolloin vaalissa ehdokkaana on jäsenen ja hänen varajäsenensä muodostama ehdokaspari.

Yhteisen kirkkoneuvoston vaalimenettely yhteisessä kirkkovaltuustossa on kaksivaiheinen siten, että ensin valitaan varapuheenjohtaja yhdessä henkilökohtaisen varajäsenensä kanssa. Vaali toimitetaan enemmistövaalina. Yhteisen kirkkoneuvoston varapuheenjohtaja on yhteisen kirkkoneuvoston jäsen. Hänen henkilökohtainen varajäsenensä ei kuitenkaan toimi automaattisesti puheenjohtajana yhteisessä kirkkoneuvostossa puheenjohtajana toimivan kirkkoherran ja varapuheenjohtajan kummankin ollessa estyneitä tai esteellisiä vaan kokousta varten valitaan tällaisessa tapauksessa tilapäinen puheenjohtaja kirkkojärjestyksen 10 luvun 6 §:n 2 momentin mukaisesti.

Varapuheenjohtajan ja hänen henkilökohtaisen varajäsenensä vaalin jälkeen toimitetaan muiden jäsenten ja heidän henkilökohtaisten varajäsentensä vaali. Se toimitetaan usein enemmistövaalina, mutta myös suhteellinen vaali on mahdollinen kirkkolain 10 luvun 18 §:n 2 momentissa säädetyin edellytyksin. Enemmistövaalia ja suhteellista vaalia koskevat määräykset ovat ohjesäännön vaaleja koskevassa osassa.

Yhteiseen kirkkoneuvoston tulee kirkkolain 9 luvun 8 §:n mukaisesti valita sekä naisia että miehiä kumpiakin vähintään 40 prosenttia. Säännös koskee sekä varsinaisia että varajäseniä. Jäsenen ja hänen henkilökohtaisen varajäsenensä ei tarvitse olla samaa sukupuolta, mutta tasa-arvokiintiön on toteuduttava erikseen jäsenten ja varajäsenten kesken. Tasa-arvokiintiöt on otettava huomioon valitsijayhdistysten välisissä neuvotteluissa sekä ehdokasasettelussa. Vaali voidaan tarvittaessa toimittaa ehdollisena, ts. vaali voidaan toimittaa uudelleen, jos tulos ei vasta lain vaatimuksia. Mikäli vaalin tulos ei täytä esimerkiksi sukupuolikiintiöitä koskevaa kirkkolain 9 luvun 8 §:ää, voidaan vaalista valittaa.

Naisten ja miesten vähimmäismäärät eri kokoisissa toimielimissä:

Jäseniä: Naisia/miehiä vähintään Jäseniä: Naisia/miehiä vähintään:

3 1 10 4

4 2 11 5

5 2 12 5

6 3 13 6

7 3 14 6

8 4 15 6

9 4 16 7

Jos yhteisen kirkkoneuvoston jäsen tai varajäsen kuolee tai menettää vaalikelpoisuutensa kesken toimikauden, hänen tilalleen on valittava uusi luottamushenkilö jäljellä olevaksi toimikaudeksi. Varajäsen ei siis nouse automaattisesti kuolleen tai vaalikelpoisuutensa menettäneen jäsenen tilalle. Vaikka varajäsen on henkilökohtainen, varajäsentä ei valita uudelleen uutta jäsentä valittaessa. Vain avoinna oleva luottamustoimi täytetään.

###### 3 § Yhteisen kirkkoneuvoston jaostot

Pykälä on vapaaehtoinen ja se sisällytetään yhteisen kirkkoneuvoston ohjesääntöön, mikäli yhteiseen kirkkoneuvostoon halutaan perustaa jaosto tai jaostoja. Jos jaostoja ei perusteta, pykälä poistetaan tarpeettomana. Tällöin myöhempien pykälien numerointia on muokattava vastaavasti.

Yhteisen kirkkoneuvoston jaoston jäsenet valitsee kirkkoneuvosto itse keskuudestaan. Tasa-arvosäännöstä sovelletaan myös yhteisen kirkkoneuvoston jaostoon. Kolmijäsenisen jaoston osalta riittää, että kumpaakin sukupuolta edustaa jaostossa vähintään 1 jäsen.

Kun ohjesäännön sanamuodon perusteella selvitetään yhteisen kirkkoneuvoston ja sen jaoston välistä tehtäväjakoa, tulkitaan jaostolle annettujen tehtävien sanamuotoa yhteisen kirkkoneuvoston ohjesäännössä suppeasti.

4 § Yhteisen kirkkoneuvoston toimivalta

Yhteisen kirkkoneuvoston tehtävistä ja siihen sovellettavista säännöksistä on säädetty kirkkolain 3 luvun 16 ja 19 §:ssä ja kirkkojärjestyksen 3 luvun 33 §:ssä. Yhteisen kirkkoneuvoston tehtäviin vaikuttavat myös seurakuntayhtymälle kirkkolain 3 luvun 15 §:ssä säädetyt tehtävät, perussäännön määräykset sekä mahdolliset yhteisen kirkkovaltuuston päätökset päätösvallan siirtämisestä. Päätösvallan siirtämisen rajoituksista säädetään kirkkolain 3 luvun 6 §:ssä.

Pykälän ensimmäisen momentin määräys asian luonteen vuoksi yhteisen kirkkoneuvoston suoritettavaksi kuuluvista tehtävistä pitää sisällään muun muassa tietyistä henkilöstöasioista päättämisen, jollei asiaa ole määrätty johtosäännössä viranhaltijalle. Tällaisia asioita ovat esimerkiksi kirkon pääsopimuksen mukaisten täytäntöönpanoneuvottelutulosten hyväksyminen, paikallisten virka- ja työehtosopimusten hyväksyminen, kirkon pääsopijaosapuolten suositusten käyttöön hyväksyminen sekä ylimmän johdon palkan tarkistaminen.

Yhteisen kirkkoneuvoston tehtävänä voi olla esim:

1) huolehtia niistä henkilöstöhallinnon tehtävistä, jotka kirkkolaissa, kirkkojärjestyksessä ja perussäännössä on määrätty seurakuntayhtymän hoidettavaksi/jollei ratkaisuvaltaa ole siirretty johtosäännöllä viranhaltijalle/johtokunnalle;

2) hyväksyä kirkon työmarkkinalaitoksen ja järjestöjen välisiin suositussopimuksiin perustuvat säännöt;

3) ottaa palvelussuhteeseen seurakuntayhtymän viranhaltijat ja työsopimussuhteiset työntekijät sekä irtisanoa ja päättää palvelussuhteet lukuun ottamatta seurakuntayhtymän johtajaa, jonka viran täyttämisestä ja eron myöntämisestä sekä virkasuhteen päättämisestä päättää yhteinen kirkkovaltuusto.

4) myöntää viranhaltijoille ja työntekijöille virkavapaus ja palkaton työloma sekä sairausloma/jollei ratkaisuvaltaa ole siirretty johtosäännöllä viranhaltijalle/johtokunnalle;

5) myöntää viranhaltijoiden sivutoimiluvat, jollei sivutoimiluvan myöntäminen kuuluu tuomiokapitulille

6) päättää hankinnasta, jos sen arvo ei ylitä yhteisen kirkkovaltuuston erikseen päättämää rahamäärää eikä yhteinen kirkkovaltuusto ole pidättänyt kyseisen tavaralajin tai palvelujen hankintaa itsellään;

7) päättää rakennuspiirustuksen hyväksymisestä, jos kustannusarvio ei ylitä yhteisen kirkkovaltuuston erikseen päättämää rahamäärää eikä yhteinen kirkkovaltuusto ole pidättänyt määrätyn rakennuksen tai rakennustyypin piirustusten hyväksymistä itsellään;

8) päättää vähäisestä muutoksesta yhteisen kirkkovaltuuston hyväksymiin rakennuspiirustuksiin;

9) päättää irtaimen omaisuuden myynnistä ja lahjoituksesta, jollei sen arvo ylitä yhteisen kirkkovaltuuston erikseen päättämää rahamäärää/jollei ratkaisuvaltaa ole siirretty johtosäännöllä viranhaltijalle/johtokunnalle;

10) päättää rahamääristä, joihin saakka johtokunnilla ja viranhaltijoilla on oikeus päättää toimivaltaansa kuuluvista hankinnoista, irtaimiston myynnistä ja sopimusten tekemisestä;

11) päättää seurakunnan varojen sijoittamisen periaatteista

12) päättää huoneistojen ja rakennusten vuokraamisesta/jollei ratkaisuvaltaa ole siirretty johtosäännöllä viranhaltijalle/johtokunnalle;

13) päättää metsän, maa-aineksen ja turpeen myynnistä/jollei ratkaisuvaltaa ole siirretty johtosäännöllä viranhaltijalle;

14) päättää kiinteää omaisuutta koskevasta suostumuksesta, vuokrasopimuksesta, jos sitä ei ole alistettava, sekä muusta vuokra- ja käyttösopimuksesta;

15) päättää lainan ottamisesta, jos sen määrä ei ylitä yhteisen kirkkovaltuuston erikseen päättämää rahamäärää sekä lainan uudistamisesta ja lainan maksuajan pidentämisestä tai

16) päättää avustusten myöntämisestä

Yhteisen kirkkoneuvoston tehtävänä voi lisäksi olla esimerkiksi hautainhoitorahaston hallinnon johtaminen sekä hautainhoitorahaston talouden ja omaisuuden hoito, myös edellä mainittuja tehtäviä koskevilta osin.

Yhteisen kirkkoneuvoston ohjesääntömalliin ei ole enää sisällytetty määräystä velvollisuudesta laatia ja antaa yhteiselle kirkkovaltuustolle toimintakertomus eikä määräyksiä toimintakertomuksen sisällöstä. Toimintakertomuksen laatimisen voidaan katsoa muutoinkin kuuluvan yhteisen kirkkoneuvoston tehtäviin. Toimintakertomuksen sisällöstä säädetään kirkkojärjestyksen 6 luvun 6 §:ssä. Tarkempia ohjeita toimintakertomuksen sisällöstä on annettu Kirkkohallituksen yleiskirjeen 38/2008 liitteenä olevassa ohjeessa tilinpäätöksen ja siihen liittyvän toimintakertomuksen sisällöstä.

###### 5 § Yhteisen kirkkoneuvoston jaostojen toimivalta

Pykälä on vapaaehtoinen ja siinä määrätään jaostojen toimivallasta ja tehtävistä, mikäli jaostoja on. Jos jaostoja ei ole, pykälä poistetaan tarpeettomana. Myöhempien pykälien numerointia on tällöin muokattava vastaavasti.

###### 6 § Yhteisen kirkkoneuvoston alaiset johtokunnat

Yhteisen kirkkoneuvoston alaisuudessa toimivat johtokunnat voidaan luetella tässä vapaaehtoisessa ja muokattavassa pykälässä. Jos pykälää ei tarvita, se poistetaan ja myöhempien pykälien numerointia muokataan vastaavasti. Johtokunnista säädetään tarkemmin kirkkojärjestyksen 3 luvun 36 §:ssä. Yhteinen kirkkovaltuusto siirtää toimivaltaansa johtokunnille johtosäännöllä. Johtokuntien kokoonpanosta, tehtävistä ja niille siirrettävästä toimivallasta ei siis oteta määräyksiä tähän tai muuhun kohtaan yhteisen kirkkoneuvoston ohjesäännössä vaan ao. johtokunnan johtosääntöön.

### II OSA Yhteisen kirkkoneuvoston kokous

###### 7 § Yhteisen kirkkoneuvoston kokoontuminen ja sihteeri

Varapuheenjohtaja voi kutsua yhteisen kirkkoneuvoston koolle, jos puheenjohtajana toimiva kirkkoherra on estynyt. Este syntyy tilanteessa, jolloin kirkkoherra ei kykene hoitamaan tehtäväänsä, mutta hänelle ei ole vielä ehditty määrätä sijaista. Jos sijainen on määrätty, hän hoitaa kaikki kyseisen kirkkoherran tehtävät. Yhteinen kirkkoneuvosto voi etukäteen ohjeellisesti päättää kokousaikataulunsa pitemmäksi ajaksi kerrallaan. Tällä tavoin vahvistetusta kokousaikataulustakin voidaan tarvittaessa poiketa.

Pykälän 2 momentiksi on otettu määräys puheenjohtajan oikeudesta peruuttaa kokous perustellusta syystä. Tämä määräys liittyy lähinnä siihen tilanteeseen, ettei ole tullut ilmi kokouksessa käsiteltäviä asioita. Muutoin puheenjohtajalla ei ole oikeutta peruuttaa kokousta.

Yhteisen kirkkoneuvoston sihteerinä toimii ensisijaisesti seurakunnan viranhaltija, mutta hän voi tarvittaessa olla myös muu henkilö. Kokouskutsusta määrätään erikseen 9 §:ssä sekä pöytäkirjan laatimisesta ja tarkastamisesta 24-25 §:ssä.

###### 8 § Yhteisen kirkkoneuvoston varsinainen kokous, sähköinen kokous ja sähköinen päätöksentekomenettely

Pykälä on ohjesääntömallissa uusi. Lähtökohtaisesti yhteisen kirkkoneuvoston kokous pidetään kokouspaikalla. Kirkkolain 10 luvun 11 § mahdollistaa kuitenkin myös sähköisen kokouksen pitämisen ja kirkkolain 10 luvun 13 § sähköisen päätöksentekomenettelyn.

Sähköisessä kokouksessa kokoukseen osallistuvat henkilöt voivat kaikki olla läsnä eri paikoissa sihteeri ja puheenjohtaja mukaan lukien. Muutoin sähköisessä kokouksessa toimitaan varsinaisen kokouksen päätöksentekomenettelyn mukaisesti. Kokousta pidetään sähköisenä kokouksena silloinkin, kun vain yksi osallistuja on läsnä eri paikassa, kuin muut osallistujat.

Kirkkolain 10 luvun 12 §:n mukaan sähköisessä kokouksessa läsnä olevien tulee olla keskenään yhdenvertaisessa näkö- ja ääniyhteydessä. Säännös edellyttää sitä, että kokousjärjestelyt ja -järjestelmät mahdollistavat tavanomaisen vuorovaikutuksen. Kokoukseen osallistuvien jäsenten tulee voida keskustella päätettävänä olevista asioista tietojärjestelmän tai videoneuvotteluyhteyden välityksellä. Tasavertainen näköyhteys tarkoittaa, että kokoukseen sähköisesti osallistuva on sillä tavoin muiden kokoukseen osallistuvien nähtävissä, että häneen voidaan muodostaa katsekontakti ja hänen eleensä, kuten kädennosto, voidaan havaita. Sähköisesti kokoukseen osallistuvan henkilön ympäristön ei tarvitse olla näkyvissä muille kokouksen osanottajille. Puhelinkokoukset tai muut pelkän ääniyhteyden sisältävät kokoukset eivät ole säännöksen mukaan mahdollisia puuttuvan näköyhteyden vuoksi.

Sähköinen kokous edellyttää soveltuvan tietojärjestelmän tai muun tietoteknisen ratkaisun käyttämistä ja tietoturvallisuusnäkökohtien huomioon ottamista. Kirkkolain 10 luvun 11 §:n 2 momentin mukaan tulee huolehtia tietoturvallisuudesta ja siitä, etteivät salassa pidettävät tiedot ole ulkopuolisten saatavissa. Kokonaisvastuu tietoturvallisuutta koskevien ohjeiden ja määräysten noudattamisesta seurakuntayhtymässä on yhteisellä kirkkoneuvostolla. Tietoturva- ja tietosuojanäkökohdat tulee huomioida jo siinä vaiheessa, kun ollaan hankkimassa sähköistä kokous- ja päätöksentekojärjestelmää. Sähköistä kokousmenettelyä voidaan siirtyä käyttämään vasta, kun käytössä olevat tietojärjestelmät ovat riittävän tietoturvallisia. Jos sähköisessä kokouksessa ei ole käytössä etä-äänestyksen mahdollistavaa sähköistä äänestysjärjestelmää, ja jos kokouksessa ehdotetaan vaalin toimittamista suljetuin lipuin, asia tulisi siirtää seuraavaan kokoukseen.

Yhteisen kirkkoneuvoston kokous on tavanomaisesti suljettu, mutta kirkkolain 10 luvun 15 §:n 2 momentin nojalla se voidaan pitää yhteisen kirkkoneuvoston niin päättäessä myös julkisena siltä osin, kuin käsiteltävänä ei ole salassa pidettäväksi säädetty asia tai asiakirja. Mikäli yhteinen kirkkoneuvosto päättää pitää kokouksensa julkisena, sen tulee kirkkolain 10 luvun 15 §:n 3 momentin mukaisesti varmistaa, että yleisöllä on mahdollisuus seurata kokousta siinäkin tapauksessa, että se pidetään sähköisenä kokouksena.

Sähköisessä päätöksentekomenettelyssä voidaan käsitellä osa kokousasioista, esimerkiksi rutiiniluonteiset asiat, jo ennen varsinaista kokousta. Sähköisessä päätöksentekomenettelyssä käsiteltävät asiat tulee yksilöidä kokouskutsussa ja mainita, mihin ajankohtaan mennessä asia on käsiteltävä sähköisesti. Tästä määrätään ohjesäännön 9 §:ssä. Yhteinen kirkkoneuvosto voi itse harkita, kuinka paljon ennen varsinaista kokousta käsittelyn tulee tapahtua. Sähköinen päätöksentekomenettely edellyttää siihen soveltuvan tietojärjestelmän tai muun tietoteknisen ratkaisun käyttämistä, mutta se ei edellytä toimielimen jäsenten näkö- ja ääniyhteyttä.

Sähköisessä päätöksentekomenettelyssä asian käsittely ja kannan ilmaiseminen tapahtuvat esimerkiksi suljetussa sähköisessä päätöksentekojärjestelmässä. Kannan ilmaisemiseksi tulee olla mahdollisimman yksinkertaiset vaihtoehdot, kuten esimerkiksi ”jaa”, ”ei” sekä ”tyhjä”. Kannanilmaisujen tulee olla yhteisen kirkkoneuvoston jäsenille avoimia siten, että muut jäsenet voivat nähdä toistensa kannanilmaisut. Asia katsotaan käsitellyksi, kun kaikki jäsenet ovat ilmaisseet kantansa asiaan ja päätöksentekoon varattu aika on kulunut.

Sähköisessä päätöksentekojärjestelmässä tulee olla mahdollisuus siirtää asia yhteisen kirkkoneuvoston kokouksen käsiteltäväksi jäsenen niin vaatiessa. Tällöin asian tulee poistua sähköisestä käsittelystä ja tiedon asian siirrosta kokoukseen tulee näkyä järjestelmässä kaikille jäsenille. Asian tulee siirtyä automaattisesti kirkkoneuvoston kokouksen käsiteltäväksi myös siinä tapauksessa, jos yhteisen kirkkoneuvoston jäsen jättää ilmaisematta kantansa asiaan kokouskutsussa asetetussa määräajassa. Asia katsotaan käsitellyksi, kun jäsenet ovat ilmaisseet kantansa asiaan ja asetettu määräaika on päättynyt eikä kukaan jäsenistä ole vaatinut asian siirtämistä yhteisen kirkkoneuvoston kokoukseen.

###### 9 § Kokouskutsu

Kirkkojärjestyksen 3 luvun 34 §:n mukaan kirkkoneuvosto päättää itse kokoontumisensa ajan ja paikan sekä koolle kutsumisen tavan. Koska edellä mainituista asioista päättäminen kuuluu kirkkoneuvostolle itselleen, ei kirkkovaltuusto voi määrätä esimerkiksi kokouskutsun toimittamisen määräajasta tai tavasta ohjesäännöllä. Samaa sovelletaan yhteiseen kirkkoneuvostoon.

Pykälän 1 momentin mukaan yhteinen kirkkoneuvosto päättää itse toimikautensa ensimmäisessä kokouksessa kokouksen koolle kutsumisen tavan. Kokouskutsu tulee lähettää samalla tavalla niille, joilla on 11 §:n mukaan läsnäolo- ja puheoikeus yhteisen kirkkoneuvoston kokouksessa. Kokouskutsun lähettämispäivänä pidetään sitä päivää, jolloin kokouskutsu on annettu postin kuljetettavaksi. Määräaika lasketaan säädettyjen määräaikain laskemisesta annetun lain (150/1930) mukaan.

Seurakunnan kielisyys määräytyy kirkkolain 2 luvun 6 ja 7 §:n mukaisesti. Yhteiseen kirkkoneuvostoon seurakunnan viranomaisena sovelletaan kirkkolain 2 luvun kielisäännöksiä. Kielilain (423/2003) kunnallisia viranomaisia koskevia säännöksiä sovelletaan seurakunnan viranomaiseen kirkkolain 2 luvun 9 §:ssä säädetyllä tavalla. Kielilain 6 luvun 29 §:n mukaan kaksikielisen kuntayhtymän muiden kuin valtuuston sekä samassa pykälässä tarkoitettujen yhteisten toimielinten kokouskutsun kielestä päättää kuntayhtymä ottaen huomioon sen, että luottamushenkilöiden mahdollisuus täyttää tehtävänsä turvataan. Tätä säännöstä on noudatettava myös kaksikielisessä seurakuntayhtymässä.

###### 10 § Varajäsenen kutsuminen

Varajäsenen kutsumisesta on kirkkojärjestyksen 10 luvun 6 §:n mukaan määrättävä ohjesäännössä. Yhteisen kirkkoneuvoston jäsenten varajäsenet ovat henkilökohtaisia, joten estyneen jäsenen tilalle voidaan kutsua vain hänen henkilökohtainen varajäsenensä. Kutsun varajäsenelle toimittaa jäsen itse, puheenjohtaja tai sihteeri.

Yhteisen kirkkoneuvoston varapuheenjohtajan varajäsen ei toimi yhteisen kirkkoneuvoston puheenjohtajana puheenjohtajan ja varapuheenjohtajan ollessa esteellisiä tai estyneitä, ellei häntä ole kirkkojärjestyksen 10 luvun 6 §:n 2 momentin mukaisesti erikseen valittu kokousta tai asian käsittelyä varten tilapäiseksi puheenjohtajaksi.

###### 11 § Läsnäolo- ja puheoikeus yhteisen kirkkoneuvoston kokouksessa

Pykälän 1 ja 2 momentti ovat vapaaehtoisia ja niitä voidaan muokata seurakunnan tarpeiden mukaan. Niissä voidaan määrätä mainituille viranhaltijoille läsnäolo- ja puheoikeus yhteisen kirkkoneuvoston ja sen jaoston kokouksissa. Jos 1 ja/tai 2 momentin mukaisia määräyksiä ei oteta ohjesääntöön, niitä koskevat kohdat jätetään pois.

Tarvittaessa voidaan määritellä tarkempi asia tai asiakokonaisuus, kuten työala, jota läsnäolo-oikeus koskee. Läsnäolo- ja puheoikeutettujen poissaolo kokouksesta ei estä asioiden käsittelyä.

Tässä pykälässä ei voida määrätä esimerkiksi yhteisen kirkkovaltuuston puheenjohtajan tai varapuheenjohtajan eikä seurakuntien kirkkoherrojen läsnäolo- tai puheoikeudesta yhteisen kirkkoneuvoston kokouksessa, sillä asiasta on jo säädetty kirkkojärjestyksen 3 luvun 37 §:n 1 momentin 1 kohdassa ja 47 §:ssä. Yhteisen kirkkoneuvoston puheenjohtajan ja varapuheenjohtajan läsnäolo- ja puheoikeudesta yhteisen kirkkoneuvoston jaoston kokouksessa on myös säädetty kirkkojärjestyksen 3 luvun 37 §:n 1 momentin 2 kohdassa.

Yhteisellä kirkkoneuvostolla ja sen puheenjohtajalla on oikeus kutsua kokoukseen asiantuntijoita kuultavaksi. Oikeus kutsua asiantuntijoita kuultavaksi koskee vain sellaisia asioita, jotka ovat kokouksen asialistalla tai jotka muutoin otetaan kokouksessa käsiteltäviksi. Yhteinen kirkkoneuvosto päättää kuulemisesta samalla kun se päättää kokouksessa käsiteltävät asiat.

###### 12 § Kokouksen laillisuus ja päätösvaltaisuus

Kokous katsotaan laillisesti kokoon kutsutuksi, kun se on kutsuttu koolle säännösten ja määräysten mukaisesti. Yhteisen kirkkoneuvoston kokous on kirkkolain 10 luvun 14 §:n mukaan päätösvaltainen, kun enemmän kuin puolet jäsenistä on läsnä. Läsnäolosta on pidettävä kirjaa muun muassa kokouksen päätösvaltaisuudessa tapahtuvien muutosten seuraamiseksi. Läsnäolon todentaminen jälkikäteen pöytäkirjasta on tärkeää esimerkiksi menettelyvirheiden ja äänestyskäyttäytymisen todentamiseksi. Henkilö katsotaan läsnä olevaksi, kun hän kokouksessa ottaa osaa asian käsittelyyn joko paikalla olevana tai osallistumalla kokoukseen sähköisesti. Kokouksen päätösvaltaisuus voi tulla arvioitavaksi kokouksen myöhemmissäkin vaiheissa, mikäli jäseniä poistuu kokouksesta niin, että päätösvaltaisuus menetetään.

###### 13 § Esteellisyys

Seurakunnan luottamushenkilöiden ja työntekijöiden esteellisyys määräytyy hallintolain mukaan, jollei kirkkolaissa toisin säädetä. Esteellisyydellä tarkoitetaan sellaista sidonnaisuutta asiaan tai asianosaisiin, joka saattaa vaarantaa henkilön puolueettomuuden. Yhteisen kirkkoneuvoston jäsenen osalta esteellisyys määräytyy kirkkolain 10 luvun 10 §:n 3 momentin ja hallintolain 28 §:n mukaisesti. Hallintolain 28 §:n 1 momentin 6 kohtaa ei sovelleta.

Silloin, kun esteellisyysperuste voidaan todeta, henkilö ei saa osallistua asian käsittelyyn. Asian käsittelyä ovat esimerkiksi asian valmistelu, esittely, päätöksenteko sekä täytäntöönpanoon liittyvät tehtävät. Asian käsittelynä voidaan pitää myös toimiselimen sihteerinä tai pöytäkirjanpitäjänä toimimista.

Hallintolain 29 §:n mukaan monijäsenisen toimielimen jäsenen ja esittelijän esteellisyydestä päättää toimielin. Monijäseninen toimielin päättää myös muun läsnäoloon oikeutetun esteellisyydestä. Väitteen esteellisyydestä voi tehdä kuka tahansa missä tahansa vaiheessa asian käsittelyä. Esteellisyys arvioidaan aina tapauskohtaisesti ja yhteinen kirkkoneuvosto päättää esteellisyydestä. Asiasta tehdään käsittelyratkaisu, joka merkitään ja perustellaan pöytäkirjaan. Hallintolain 29 §:n 3 momentin mukaan esteellisyyttä koskevaan päätökseen ei saa hakea erikseen oikaisua eikä muutosta valittamalla.

Yhteisen kirkkoneuvoston jäsen voi olla myös yhteisen kirkkovaltuuston jäsen. Pääsääntöisesti seurakuntayhtymän hallinnossa ei sovelleta ns. toisen asteen jääviä. Näin ollen yhteisen kirkkovaltuuston jäsen, joka on käsitellyt asiaa yhteisessä kirkkoneuvostossa, ei ole esteellinen käsittelemään asiaa yhteisessä kirkkovaltuustossa. Esteellisyyttä ei pääsääntöisesti synny silloinkaan, kun luottamushenkilö tai viranhaltija käsittelee aikaisemmin käsittelemästään asiasta tehtyä oikaisuvaatimusta.

Toimielimen jäsen tai esittelijä saa osallistua esteellisyyttään koskevan asian käsittelyyn vain, jos toimielin ei olisi ilman häntä päätösvaltainen eikä hänen tilalleen ole ilman huomattavaa viivytystä saatavissa esteetöntä henkilöä. Jos puheenjohtajana toimiva kirkkoherra ja yhteisen kirkkoneuvoston varapuheenjohtaja ovat kummatkin esteellisiä, valitaan kokousta tai kyseisen asian käsittelyä varten tilapäinen puheenjohtaja.

###### 14 § Esittely

Pykälän mukaisesti yhteisen kirkkoneuvoston päätös on tehtävä esittelystä. Esittelijä on asemassaan itsenäinen ja riippumaton eikä toimielin voi velvoittaa häntä muuttamaan päätösesitystään. Päätösesityksestä poikkeavaan lopputulokseen voidaan päästä tekemällä kannatettu vastaehdotus, joka äänestyksessä voittaa esittelijän pohjaehdotuksena olevan päätösehdotuksen. Esittelijä voi halutessaan esittelyn jälkeenkin vetää asian listalta, jolloin asia raukeaa. Esittelijä voi myös muuttaa päätösehdotustaan siten, että päätösehdotuksena on asian palauttaminen jatkovalmisteluun.

Pääsääntöisesti esittelyn on oltava kirjallinen. Vain vähäiset asiat on mahdollista esitellä suullisesti. Pääsääntöisesti kokouksessa esille noussut asia edellyttää valmistelua neuvoston seuraavan kokoukseen, joten asiaa ei voida ottaa suoraan päätettäväksi esimerkiksi yhtisen kirkkoneuvoston jäsenen ehdotuksen pohjalta. Selvä asia voidaan kuitenkin ottaa päätettäväksi heti, jos esimerkiksi puheenjohtajana toimiva kirkkoherra ottaa esille nostetun asian esiteltäväkseen. Tällä tavalla voidaan hoitaa kuitenkin vain vähäinen asia, koska muut asiat edellyttävät valmisteluun perustuvaa kirjallista esittelyä.

Esittelijänä toimiva viranhaltija on vastuussa esittelystään tehdystä päätöksestä. Esittelijän vastuusta säädetään perustuslain 118 §:ssä ja kirkkolain 10 luvun 20 §:ssä. Esittelijä voi vapautua vastuusta ilmoittamalla päätökseen eriävän mielipiteensä, mistä säädetään kirkkolain 10 luvun 21 §:ssä.

Määräykset esittelyvastuusta otetaan pykälän 6 momenttiin.

Pykälän viimeinen momentti koskee ylimmän johdon palkkaukseen liittyviä asioita. Näissä tilanteissa voi olla syytä poiketa normaalista esittelyjärjestyksestä esimerkiksi, jos seurakuntayhtymässä ei ole henkilöstöpäällikköä, ja käsitellä asia varapuheenjohtajan selostuksen pohjalta ilman viranhaltijan esittelyä. Mainitulla tavalla toimiminen ei edellytä, että esittelyvastuussa oleva viranhaltija on toimielimen päätöksellä todettu esteellisiksi asiassa vaan varapuheenjohtajan selostuksen pohjalta asia voidaan käsitellä muutoinkin pykälässä tarkoitetuissa tilanteissa. Jotta varapuheenjohtajan ehdotus on samassa asemassa kuin pohjaehdotus päätöksenteossa, yhteinen kirkkoneuvosto voi päättää, että varapuheenjohtajan ehdotus on käsittelyn pohjana eikä vaadi kannatusta.

### III OSA Asioiden käsittely

###### 15 § Asianhallinta- ja äänestysjärjestelmä

Tässä pykälässä voidaan määrätä käytettävästä asianhallinta- ja äänestysjärjestelmästä. Pykälä on vapaaehtoinen ja se voidaan tarvittaessa jättää kokonaan pois. Tällöin myöhempien pykälien numerointia on muokattava.

###### 16 § Puheenvuorot`

Ohjesäännössä voidaan antaa kokouksen kulun turvaamiseksi tarpeellisia määräyksiä puheenvuorojen pituudesta yksittäisissä asioissa. Puheenjohtaja voi tarvittaessa myös keskeyttää tai lopettaa kokouksen. Puheenjohtaja päättää keskustelun, kun pyydetyt puheenvuorot on käytetty.

Kaksikielisen kuntayhtymän toimielimen jäsenellä on kielilain 28 §:n mukaan oikeus käyttää suomea tai ruotsia kokouksessa. Jos toimielimen muu jäsen ei ymmärrä suullista puheenvuoroa, se on pyynnöstä hänelle lyhyesti selostettava. Tätä säännöstä sovelletaan kirkkolain 2 luvun säännösten mukaan myös kaksikielisen seurakuntayhtymän viranomaiseen.

Pykälämallin 6. ja 8. momentti sisältävät vapaaehtoiset muokattavat kohdat koskien etusijan antamista puheenvuorojen järjestyksessä sekä puheenvuorojen pituutta. Tyypillisesti puheenvuorot rajoitetaan johonkin minuuttimäärään 2 minuutin ja 5 minuutin väliltä. Kokemus ohjaa puheenvuorojen pituuden rajoittamista koskeva säännöksen tarpeellisuutta ja ajan pituutta. Jos nämä määräykset katsotaan tarpeettomiksi, momentit poistetaan ohjesäännöstä.

###### 17 § Äänestäminen

Myös äänestämistä koskevat määräykset on nyt otettu malliohjesääntöön. Kirkkojärjestyksessä ei säädetä vanhan kirkkojärjestyksen 7 luvun 4 §:n 3 momenttia vastaavasti nimenhuutoäänestyksestä tai muusta äänestystavasta, joten asiasta otetaan määräys ohjesääntöön.

Asian esittelyn jälkeen varataan tilaisuus keskusteluun, jonka aikana jäsenet voivat tehdä päätösehdotuksia. Yhteisessä kirkkoneuvostossa asian käsittelyn pohjana on esittelijän päätösehdotus ja se tulee päätökseksi, mikäli siitä poikkeavia kannatettuja ehdotuksia ei tehdä.

Äänestys on toimitettava kirkkolain 10 luvun 17 §:n mukaan avoimesti. Päätökseksi tulee ehdotus, joka on saanut eniten ääniä. Äänten mennessä tasan puheenjohtajan kannattama ehdotus voittaa. Eräissä jo olemassa olevaa palvelussuhdetta koskevissa asioissa valitaan tasatilanteessa kuitenkin viranhaltijan tai työntekijän kannalta lievempi ratkaisu.

Kirkkojärjestyksen 10 luvun 5 §:n mukaan toimielimen tulee päättää äänestystavasta, äänestysjärjestyksestä ja äänestysesityksestä puheenjohtajan esityksestä. Nimenhuuto on luotettava äänestystapa. Sen sijasta käytössä voi olla myös sähköinen kokousjärjestelmä. Näiden lisäksi on mahdollista käyttää äänestystapana seisomaan nousemista tai käden nostamista.

Vakiintuneen tavan mukaan ensiksi asetetaan vastakkain ehdotukset, jotka ovat kauimpana käsittelyn pohjaehdotuksesta. Voittanut ehdotus asetetaan uudessa äänestyksessä seuraavaksi kauimpana pohjaehdotuksesta olevaa ehdotusta vastaan ja näin jatketaan, kunnes pohjaehdotuksen kanssa vastakkain asetettava ehdotus on selvillä. Mahdollinen hylkäävä ehdotus asetetaan äänestyksessä muista ehdotuksista voittanutta kantaa vastaan viimeisenä. Puheenjohtaja toteaa syntyneen päätöksen. Vaikka yhteisen kirkkoneuvoston kokous ei ole julkinen, tulee pöytäkirjasta kuitenkin ilmetä päätöksen perustelut.

#### VAALIT

Henkilövalinta toimitetaan vaalilla. Kysymys voi olla henkilön tai henkilöiden valitsemisesta luottamustoimeen tai viranhaltijan tai työntekijän valinnasta palvelussuhteeseen. Yhteinen kirkkoneuvosto tekee usein henkilövalintoja.

Vaalista on kyse vasta, kun valinnasta tehdään lopullinen päätös. Henkilövalinnoista, joista päättää yhteinen kirkkovaltuusto, ei siis päätetä yhteisessä kirkkoneuvostossa vaalilla vaan äänestämällä. Esimerkiksi seurakuntayhtymän johtokunnat nimeää yhteinen kirkkovaltuusto.

Valinta voi olla yksimielinen. Tällöin varsinaiseen vaalitoimitukseen ei tarvitse ryhtyä. Tavallisesti vaali toimitetaan enemmistövaalina. Suhteellinen vaali voi tulla kyseeseen esimerkiksi silloin, kun yhteinen kirkkoneuvosto valitsee jäseniä työryhmään. Vaalilla valittavan luottamushenkilön tulee olla vaalikelpoinen.

Suhteellinen vaali toimitetaan aina suljetuin lipuin. Enemmistövaalikin toimitetaan suljetuin lipuin, jos yksikin toimielimen jäsenistä sitä vaatii. Sähköisessä kokouksessa vaali voidaan toimittaa suljetuin lipuin vain, jos vaalisalaisuus on turvattu.

Vaalissa tulee ottaa huomioon mahdolliset kokoonpanoa ja kelpoisuutta koskevat säännökset, kuten kirkkolain 9 luvun 8 § naisten ja miesten määrästä toimielimessä. Vaali voidaan tarvittaessa toimittaa ehdollisena, ts. vaali voidaan toimittaa uudelleen, jos tulos ei vastaa lain vaatimuksia. Puheenjohtajan tulee ennen vaalia todeta mahdolliset kokoonpanoon liittyvät vaatimukset.

##### Enemmistövaali

Enemmistövaalissa tulevat valituiksi eniten ääniä saaneet henkilöt. Jos valittavia on enemmän kuin yksi, jokaisella yhteisen kirkkoneuvoston jäsenellä on käytettävissään yhtä monta ääntä kuin on valittavia henkilöitä tai ehdokaspareja. Yhdelle ehdokkaalle voidaan antaa vain yksi ääni, mutta kaikkia ääniä ei ole pakko käyttää. Ääniä voidaan antaa jokaiselle vaalissa kysymykseen tulevalle vaalikelpoiselle ehdokkaalle, vaikkei häntä olisi keskustelussa ehdotettu tai kannatettu.

Viranhaltija ja työntekijä valitaan enemmistövaalilla. Vaikka valittavan henkilön varalle valittaisiin toinen henkilö, katsotaan vaalin koskevan yhden henkilön valitsemista, jolloin suhteellista vaalitapaa ei voida käyttää. Varalle valittava valitaan erillisellä vaalilla. Virkavaalissa voidaan ääniä antaa virkaa hakeneille pätevyysvaatimukset täyttäville hakijoille riippumatta siitä, onko heitä ehdotettu tai kannatettu.

###### 18 § Äänestäminen enemmistövaalissa

Ääni voidaan antaa vain vaalikelpoiselle ehdokkaalle tai ehdokasparille. Jos valitaan sekä jäseniä että henkilökohtaisia varajäseniä, ehdokkaana ovat varsinaisen jäsenen ja hänen henkilökohtaisen jäsenensä muodostama ehdokaspari. Muutoin voi käydä niin, että samaa henkilöä äänestetään sekä jäseneksi että varajäseneksi. Tarvittaessa yhteinen kirkkoneuvosto ratkaisee päätöksellään, onko luottamustoimeen ehdolla oleva henkilö vaalikelpoinen.

###### 19 § Vaalitoimituksen avustajat

Pykälämallin 1 momentissa on kaksi vaihtoehtoista kohtaa, joista tarkoituksenmukaisempi valitaan. Tarpeeton vaihtoehto poistetaan. Suhteellisessa vaalissa käytetään aina suljettuja lippuja. Myös enemmistövaalissa käytetään suljettuja lippua, jos yksikin äänestäjä sitä vaatii.

###### 20 § Äänestyslippuihin tehtävät merkinnät

Enemmistövaalissa ei ehdokkaille anneta numeroita, joten äänestyslippuun kirjoitetaan valittavien nimet. Tarvittaessa voidaan kirjoittaa myös ammatti.

###### 21 § Vaalisalaisuuden turvaaminen

Vaalisalaisuuden turvaamiseksi äänestysmerkintöjä ei tulisi tehdä tusseilla. Äänestyslippuihin on hyvä käyttää normaalia paksumpaa paperia, josta äänestysmerkinnät eivät näy läpi.

###### 22 § Äänestyslipun mitättömyys

Määräystä tulkittaessa on hyvä ottaa huomioon muun muassa seurakuntavaaleja koskevat säännökset ja ohjeet sekä oikeuskäytäntö. Asiattomana ei esimerkiksi pidetä merkintää, joka ainoastaan selventää, ketä ehdokasta äänestäjä on tarkoittanut äänestää.

##### B. Suhteellinen vaali

###### 23 § Suhteellinen vaali

Kahta tai useampaa luottamushenkilöä valittaessa voidaan toimittaa suhteellinen vaali. Suhteellinen vaalitapa tulee kyseeseen siis vain luottamushenkilöitä valittaessa. Suhteellisessa vaalissa ääni annetaan ehdokaslistalle. Kirkkolain 10 luvun 18 §:n 2 momentin mukaan luottamushenkilöiden vaali toimitetaan suhteellisena, jos sitä vaatii läsnä olevista jäsenistä vähintään määrä, joka saadaan jakamalla läsnä olevien lukumäärä valittavien lukumäärällä lisättynä yhdellä. Jos osamääräksi tulee murtoluku, se korotetaan seuraavaan kokonaislukuun. Esimerkiksi jos murtoluvuksi tulee 2,1, se korotetaan seuraavaan kokonaislukuun, joka on 3. Puheenjohtajan tehtävänä on todeta, onko suhteellisen vaalin vaatijoita säädetty määrä. Yhteisessä kirkkoneuvostossa toimitettavaa suhteellista vaalia varten yhteinen kirkkoneuvosto valitsee vaalilautakunnan.

Suhteellinen vaali voidaan toimittaa sähköisessä kokouksessa vain, mikäli vaalisalaisuus voidaan turvata. Käytettävän tietojärjestelmän tulee siis olla sellainen, jossa valtuutettu voidaan tunnistaa ja ääni antaa salatun sähköisen yhteyden välityksellä. Äänten laskeminen täytyy voida toteuttaa siten, että annettua ääntä ja äänestäjää ei voida yhdistää.

#### PÖYTÄKIRJA

###### 24 § Pöytäkirjan laatiminen

Pöytäkirjaan merkitään järjestäytymistiedot, asian käsittelytiedot ja muut tiedot. Esityslistalta poistetusta asiasta merkitään pöytäkirjaan asiaotsikko ja merkintä asian poistamisesta esityslistalta. Jos asian käsittely on keskeytetty, pöytäkirjaan merkitään kannatettu ehdotus pöydällepanosta tai palauttamisesta.

Läsnä ja poissa olleita henkilöitä pöytäkirjaan merkittäessä on tärkeää merkitä myös, milloin henkilö on poistunut kokouksesta tai saapunut kokoukseen. Pöytäkirjasta pitää myös käydä ilmi, jos esittelijä on muuttanut päätösehdotustaan tai suullisesti täydentänyt sitä kokouksessa.

Hallintolain 44 ja 45 §:ssä säädetään päätöksen sisällöstä ja perustelemisesta. Nämä hallintolain säännökset on otettava huomioon pöytäkirjaa laadittaessa. Kirkkolain 10 luvun 18 §:n 1 momentin mukaan perustelut voidaan jättää esittämättä, jos on kyse vaalin toimittamisesta. Myös hallintolain 45 §:n 2 momentissa on säädetty tilanteista, joissa perustelut voidaan jättää esittämättä. Pöytäkirjaan on liitettävä pöytäkirjan sisältämiä päätöksiä koskeva muutoksenhakuosoitus. Yhteisen kirkkoneuvoston päätökset annetaan tiedoksi pääsääntöisesti pöytäkirjanotteella.

Vaikka päätöksen perustelut voidaan vaalia koskevassa päätöksessä jättää esittämättä, virantäytön tai muun vaalin valmistelun on oltava perusteellinen. Virantäyttöesityksessä on oltava tätä varten hakijoiden ansioiden asianmukainen vertailu ja muut päätöksenteon pohjaksi tarvittavat tiedot ja valintaan vaikuttavat asiat. Lisäksi on otettava huomioon, että kaikki viranhaltijaa ja työsuhteeseen ottamista koskevat valinnat voivat tulla riitautetuiksi yhdenvertaisuutta ja tasa-arvoa koskevan lainsäädännön perusteella. Tämän vuoksi perustelujen olemassaolo on tärkeää ja ne tulee esittää päätösvaiheessa. Jos suljetun lippuäänestyksen perusteella valituksi tulee muu kuin päätösehdotuksen mukainen hakija, on tärkeää, että pöytäkirjassa huolehditaan valitun tulleen henkilön valitsemista puoltavien seikkojen esittämisestä.

Kielilain 6 luvun 29 §:n mukaan kaksikielisen kuntayhtymän muiden toimielinten, kuin valtuuston sekä samassa pykälässä tarkoitettujen yhteisten toimielinten pöytäkirjan kielestä päättää kuntayhtymä ottaen huomioon sen, että luottamushenkilöiden mahdollisuus täyttää tehtävänsä turvataan. Tätä säännöstä on noudatettava myös kaksikielisessä seurakuntayhtymässä. Kaksikielisen seurakuntayhtymän yhteisen kirkkoneuvoston jäseneen sovelletaan kielilain 28 §:ää, jonka mukaan toimielimen jäsenellä on oikeus käyttää suomea ja ruotsia pöytäkirjaan liitettävässä kirjallisessa lausunnossa ja mielipiteessä.

Pöytäkirjaa koskevassa pykälässä on myös määräys pöytäkirjan allekirjoittamisesta. Viimeisenä momenttina on muokattava määräys pöytäkirjanotteen oikeaksi todistamiseen oikeutetuista henkilöistä. Pöytäkirjanotteen oikeaksi todistamaan oikeutetuksi voidaan yhteisen kirkkoneuvoston puheenjohtajan ja sihteerin lisäksi merkitä esimerkiksi talousjohtaja.

###### 25 § Pöytäkirjan tarkastaminen

Pöytäkirjan tarkastavat valitut pöytäkirjan tarkastajat. Heidän tulee olla läsnä yhteisen kirkkoneuvoston kokouksessa koko ajan. Pöytäkirjan tarkastajat eivät voi tehdä muutoksia laadittuun pöytäkirjaan.

Pöytäkirja tai sen osa voidaan tarvittaessa tarkastaa heti yhteisen kirkkoneuvoston kokouksessa. Tarkastaminen tapahtuu siten, että pöytäkirja luetaan ja todetaan tarkastetuksi. Tarkastamisen jälkeen pöytäkirjalla on julkinen luotettavuus. Pöytäkirja tulee pääsääntöisesti julkiseksi tarkastamisen jälkeen.

Kirkkolain 10 luvun 21 §:n mukaan eriävä mielipide on ilmoitettava heti, kun päätös on tehty. Perustelut voidaan liittää pöytäkirjaan, jos ne annetaan viimeistään pöytäkirjaa tarkastettaessa kirjallisina pöytäkirjanpitäjälle.

Sähköisessä päätöksentekomenettelyssä tehdyt päätökset tarkastetaan pääsääntöisesti seuraavassa kokouksessa, mutta päätökset on mahdollista tarkastaa jo ennen kokousta esimerkiksi samassa suljetussa tietojärjestelmässä, jossa ne on tehty, tai muutoin sähköisesti tavanomaista pöytäkirjan tarkastamismenettelyä vastaavasti.

### IV OSA Viranhaltijoiden toimivalta ja asian siirtäminen

###### 26 § Yhteisen kirkkoneuvoston puheenjohtajan toimivalta

Pykälä on vapaaehtoinen ja siinä voidaan määrätä yhteisen kirkkoneuvoston puheenjohtajan toimivallasta. Jos pykälä on tarpeeton, se poistetaan. Myöhempien pykälien numerointia on muokattava vastaavasti. Myös yhteisen kirkkoneuvoston varapuheenjohtajalle on mahdollista delegoida päätösvaltaa. Jos näin halutaan tehdä, tulee asiasta määrätä omassa pykälässään tai tässä pykälässä muokkaamalla tämän pykälän otsikkoa.

###### 27 § Viranhaltijoiden toimivalta

Pykälässä voidaan määrätä viranhaltijoiden, kuten talousjohtajan päätösvallasta. Seurakuntayhtymän hallinnon ja toimivaltasuhteiden kannalta on tärkeää, että yhteisen kirkkoneuvoston alaisten johtavien viranhaltijoiden, kuten hallintojohtajan ja kiinteistöjohtajan, toimivallasta on selkeät ja sitovat määräykset. Usein määräykset löytyvät viranhaltijan johtosäännöstä. Jos johtavan viranhaltijan toimivallasta ei ole määrätty johtosäännössä, voidaan toimivaltaa koskevat määräykset ottaa tähän pykälään. Eri johtavien viranhaltijoiden toimivaltaa koskevat määräykset voidaan ottaa tähän pykälään omiksi momenteikseen. Pykälässä mainitut tehtävät ovat esimerkkejä.

Asiakirjan antamisesta päättäminen liittyy julkisuuslain mukaiseen asiakirjapyyntöön. Julkisuuslain 14 §:n mukaan viranomaisen asiakirjan antamisesta päättää se viranomainen, jonka hallussa asiakirja on. Kirkkolain 10 luvun 4 §:n 3 momentin nojalla asiakirjan antamista koskevaa ratkaisuvaltaa voidaan siirtää viranhaltijalle ohje- tai johtosäännössä. Esimerkiksi isossa seurakuntayhtymässä asiakirjan antamista koskeva päätösvalta voidaan jakaa eri viranhaltijoiden kesken. Kohta ei koske kirkonkirjojen tietojen luovuttamista, sillä toimivalta kirkonkirjoihin liittyen kuuluu kirkkolain 3 luvun 42 §:n mukaisesti kirkkoherralle tai keskusrekisterin johtajalle.

Muun päätösvallan osalta asia on jätetty seurakuntayhtymän harkintaan. Yksityiskohtainen sääntelytarve riippuu seurakuntayhtymän omista olosuhteista ja tarpeista. Mitä suurempi seurakuntayhtymä, sitä enemmän päätösvaltaa on yleensä tarkoituksenmukaista uskoa eri viranhaltijoille.

###### 28 § Päätösluettelo

Pykälässä on määräys velvollisuudesta pitää päätösluetteloa tämän osan edellisissä pykälissä tarkoitetuista ratkaisuista. Päätösluettelolla tarkoitetaan viranhaltijan tai luottamushenkilön päätöksistään pitämää pöytäkirjaa.

###### 29 § Siirtokelpoisesta päätöksestä ilmoittaminen

Pykälässä määrätään menettelystä, jolla yhteiselle kirkkoneuvostolle ilmoitetaan päätöksestä, jonka se voi kirkkolain 10 luvun 9 §:n säännösten ja edellisen pykälän määräysten mukaisesti siirtää käsiteltäväkseen. Tärkeää on muodostaa joustava ja täsmällinen menettely, jolla ilmoittaminen tapahtuu.

Pykälän 1 momentissa määrätään siitä, kuka on velvollinen ilmoittamaan siirtokelpoisesta päätöksestä. Ilmoitus tehdään yhteisen kirkkoneuvoston puheenjohtajalle ja varapuheenjohtajalle. Pykälän 3 momentissa määrätään ajasta, jonka kuluessa ilmoitus tulee tehdä. Aikaa harkittaessa tulee ottaa huomioon, että päätös on siirrettävä yhteisen kirkkoneuvoston käsiteltäväksi saman ajan kuluessa, jossa oikaisuvaatimus päätöksestä on tehtävä. Aika lasketaan pöytäkirjan tarkastamisesta. Päätösluetteloa ei tarkasteta samalla tavalla kuin toimielimen pöytäkirjaa, joten tässäkin tapauksessa ilmoittamiselle varattu aika lasketaan päätösluettelon allekirjoittamisesta. Jos päätös sisältää salassapidettäviä tietoja, tulee sen tiedoksi lähettämisessä ottaa huomioon tietoturva. Salassa pidettäviä tai arkaluonteisia tietoja ei voida lähettää tavallisella suojaamattomalla sähköpostilla.

###### 30 § Asian siirtäminen kirkkoneuvoston käsiteltäväksi

Pykälässä on tarkemmat määräykset siirtomenettelystä, jolla yhteisen kirkkoneuvoston alaisen jaoston, johtokunnan, luottamushenkilön ja viranhaltijan päätös voidaan saattaa yhteisen kirkkoneuvoston käsiteltäväksi.

Yhteiselle kirkkoneuvostolle kuuluvaa päätösvaltaa voidaan ohje- tai johtosäännöllä siirtää alemmalle toimielimelle tai viranhaltijalle. Alemman toimielimen tai viranhaltijan päätösvaltaan kuuluvaksi delegoitu asia voidaan siirtää ohjesäännössä määrätyllä tavalla yhteisen kirkkoneuvoston ratkaistavaksi. Yhteinen kirkkoneuvosto tai sen puheenjohtaja voi päättää siis siirtää jaoston, johtokunnan, luottamushenkilön tai kirkkolain 3 luvun 16 §:ssä tarkoitetun viranhaltijan päättämän asian yhteisen kirkkoneuvoston käsiteltäväksi. Siirrettyä asiaa käsitellessään yhteinen kirkkoneuvosto ei ole sidottu alemman toimielimen, viranhaltijan tai luottamushenkilön tekemään ratkaisuun. Aiempi päätös voidaan kumota, muuttaa tai palauttaa uudelleen käsiteltäväksi.

Asia on siirrettävä yhteisen kirkkoneuvoston käsiteltäväksi sen ajan kuluessa, jossa 12 luvun 2 §:ssä tarkoitettu oikaisuvaatimus päätöksestä on tehtävä, eli asiaa ei voida siirtää enää sen jälkeen, kun päätös on tullut lainvoimaiseksi. Asian siirtäminen ei kuitenkaan edellytä, että tehty päätös on muutoksenhakukelpoinen.

Viimeisenä momenttina on vapaaehtoinen muokattava määräys yhteisen kirkkoneuvoston mahdollisuudesta etukäteen ilmoittaa, että se ei tule käyttämään siirto-oikeuttaan. Tämä saattaa olla tarkoituksenmukaista esimerkiksi rutiiniluontoisissa asioissa tai asioissa, joihin ei sisälly juurikaan harkintavaltaa. Jos momentti on tarpeeton, se poistetaan.

###### 31 § Tiedoksiantojen ja haasteiden vastaanottaminen

Pykälässä on kirkkolain 10 luvun 26 §:ää täydentävä määräys siitä, kenellä on oikeus yhteisen kirkkoneuvoston puheenjohtajana toimivan kirkkoherran lisäksi ottaa vastaan seurakuntayhtymälle osoitettu haaste tai muu tiedoksianto. Tällaisen henkilön tulee em. säännöksen mukaan olla viranhaltija, joten yhteisen kirkkovaltuuston puheenjohtajaa ei voida merkitä haasteiden ja tiedoksiantojen vastaanottajaksi. Suosituksena on, että oikeus haasteiden ja tiedoksiantojen vastaanottamiseen annetaan taloushallinnon johtavalle viranhaltijalle.

###### 32 § Määräävä kieli

Pykälässä on vapaaehtoinen määräys koskien kaksikielistä seurakuntayhtymää. Kaksikielisen seurakuntayhtymän yhteisen kirkkoneuvoston ohjesääntö annetaan suomen ja ruotsin kielellä. Lähtökohtaisesti eri kieliversioiden tulee olla keskenään yhtäpitävät. Mallisääntöön on kuitenkin otettu vapaaehtoinen määräys siitä, että jos kieliversiot ovat ristiriidassa keskenään, noudatetaan enemmistön kielen mukaista versiota. Jos pykälä on tarpeeton, se poistetaan.

**\_\_\_\_\_\_\_\_\_\_\_\_\_\_\_\_\_**

Voimaantulo

Voimaantulosäännöksessä viitataan kumottavaan ohjesääntöön ilmoittamalla sen hyväksymis- ja vahvistamispäivämäärä.